text:
Situtulok nga Agsaksakripisioda—Iti Laud nga Africa
BAYAT a dumakdakkel ni Pascal iti napanglaw a lugar iti Côte d’Ivoire, tinartarigagayanna ti maaddaan iti nanam-ay a biag. Kas agdadamo a boksingero, pinampanunotna, ‘Sadinonto ngata ti pagbalinak a nalatak ken nabaknang?’ Idi agtawen iti agarup 25, impagarupna nga idiay Europa a matungpal dagiti arapaapna. Ngem gapu ta awan papelesna nga agbiahe iti sabali a pagilian, implanona ti agpa-Europa iti illegal a pamay-an.
Idi 1998, idi agtawenen iti 27, nagturong idiay Ghana, sa limmasat iti Togo ken Benin, agingga a nakagteng iti Birni Nkonni, Niger. Ita, mangrugin ti napeggad a paset ti panagdaliasatna. Tapno makapagpa-amianan, masapul a makilugan iti trak a bumallasiw iti Sahara Desert. Sa inton makadanon iti Mediteraneo, aglugan iti barko nga agpa-Europa. Dayta ti planona, ngem adda dua a napasamak idiay Niger a nanglapped kenkuana.
Umuna, naibusan iti kuarta. Maikadua, naam-ammona ti maysa a payunir nga agnagan Noé a nangyadal kenkuana iti Biblia. Natukay unay iti naadalna ket binalbaliwanna ti panangmatmatna iti biag. Dagiti namaterialan nga ambisionna ket nasuktan iti panaginteresna iti naespirituan. Nabautisaran ni Pascal idi Disiembre 1999. Kas panagyamanna ken Jehova, nagpayunir idi 2001 iti Niger—iti mismo nga ili a nakaammuanna iti kinapudno. Ania ti nariknana maipapan iti dayta? Inyebkasna: “Daytoy ti kararagsakan a paset ti biagko!”
NARAGRAGSAK A BIAG—ITI AFRICA
Kas ken Pascal, napaneknekan ti adu nga ad-adda a makapnek ti biag no naisentro dayta kadagiti naespirituan a kalat. Gapuna, adu a taga-Europa ti nagpa-Africa tapno makapagserbida kadagiti lugar nga addaan dakdakkel a panagkasapulan iti manangiwaragawag iti Pagarian. Kinapudnona, agarup 65 a Saksi manipud Europa—nga agtawen iti 17 agingga iti 70—ti immakar kadagiti pagilian iti Laud nga Africa kas iti Benin, Burkina Faso, Niger, ken Togo. * Ania ti nakatignayanda a mangaramid iti kasta a panagbalbaliw, ket ania ti imbungana?
Kinuna ni Anne-Rakel a taga-Denmark: “Dagiti nagannakko ket dati a misionero idiay Senegal. Kanayon a siraragsak nga estoriaenda ti biagda idi misioneroda pay isu a tinartarigagayak met ti kasta a biag.” Nasurok laeng a 20 ti tawen ni Anne-Rakel idi immakar idiay Togo, agarup 15 a tawenen ti napalabas. Agserserbi itan iti sign-language a kongregasion. Kasano a naparegta ti sabsabali iti iyaakarna? Kinunana: “Di nagbayag, simmaruno kaniak idiay Togo ti adingko a babai ken ti adingko a lalaki.”
Kinuna ni Aurele, maysa a naasawaan a kabsat a taga-France nga agtawen iti 70: “Idi nagretiroak, lima a tawenen ti napalabas, pampanunotek no agtalinaedak lattan idiay France bayat nga ur-urayek ti Paraiso, wenno palawaek ti ministeriok.” Pinili ni Aurele a palawaen ti ministeriona. Agarup tallo a tawenen ti napalabas, immakarda ken baketna nga Albert-Fayette iti Benin. “Ti desisionmi nga agserbi ken Jehova ditoy ti kasayaatan pay laeng nga inaramidmi,” kuna ni Aurele. “Makaparagsak met,” siiisem nga innayonna, “ta adda teritoriami iti igid ti baybay a mangipalagip kaniak iti Paraiso.”
Ti taga-France nga agassawa a da Clodomir ken Lysiane ket immakar iti Benin 16 a tawenen ti napalabas. Idi damo, mailiwda unay iti pamilia ken gagayyemda idiay France, ket madanaganda amangan no saanda a makapagbayag iti Benin. Ngem awan ti rumbeng a pagdanaganda. Naaddaanda iti adu a makaparagsak a kapadasan. Kuna ni Clodomir: “Iti 16 a tawen a kaaddami ditoy, gistay tinawen nga adda mabautisaran a yad-adalanmi iti Biblia.”
Ti agassawa a taga-France a da Sébastien ken Johanna ket immakar met iti Benin idi 2010. “Adu ti masapul nga asikasuen iti kongregasion,” kuna ni Sébastien. “Ti panagserbi ditoy ket kasla panageskuela iti napaspas a teokratiko a panagsanay!” Ania ti reaksion dagiti tattao iti ministerio? Kinuna ni Johanna: “Mawaw dagiti tattao iti kinapudno. Uray saankam a mapan mangasaba, agsaludsodda maipapan iti Biblia no addakam iti kalsada ken dumawatda kadagiti publikasiontayo.” Ania ti epekto daytoy nga iyaakarda iti relasionda kas agassawa? Kinuna ni Sébastien: “Timmibker ti relasionmi. Maragragsakanak ta agmalmalem a kaduak ni baketko iti ministerio.”
Nagpayunir dagiti agassawa a da Eric ken Katy iti makin-amianan a Benin, maysa a lugar nga awan unay matataona. Idi addada pay iti France, agarup 10 a tawenen ti napalabas, binasbasada dagiti artikulo maipapan iti panagserbi iti lugar nga addaan dakdakkel a panagkasapulan ken nakisarsaritada kadagiti agserserbi iti amin-tiempo. Daytoy ti nakatignayanda nga umakar iti sabali a pagilian, ket kasta ti inaramidda idi 2005. Nakitada ti napartak nga irarang-ay ti Benin. Kuna ni Eric: “Dua a tawen ti napalabas, adda laeng 9 nga agibumbunannag iti grupomi iti ili ti Tanguiéta; ngem 30-kami itan. Adda metten 50 aginggat’ 80 a tumabtabuno kadagiti gimong iti Domingo. Makaparagsak unay a makita ti kasta a panagrang-ay!”
PANANGAMMO KEN PANANGSANGO KADAGITI KARIT
Ania dagiti karit a nakaipasanguan dagiti immakar iti lugar nga addaan dakdakkel a panagkasapulan? Ni Benjamin nga agtawen iti 33 ket ading ni Anne-Rakel. Idi tawen 2000 idiay Denmark, adda naam-ammona a misionero a dati nga agserserbi iti Togo. Nalagip ni Benjamin: “Idi imbagak iti misionero a kayatko ti agpayunir, kinunana: ‘Ammom, mabalinmo ti agpayunir idiay Togo.’” Pinampanunot dayta ni Benjamin. Kinunana: “Awan pay 20 ti tawenko idi ngem agserserbin ti dua a manangko idiay Togo isu a nalakaak laeng a nakaakar sadiay.” Ngem adda parikutna: “Awan ammok uray maysa laeng a sao a French isu a nagrigat ti immuna nga innem a bulanko,” kinunana. Nupay kasta, nakasursuro met laeng idi agangay. Agserserbi itan ni Benjamin iti sanga nga opisina iti Benin kas paraitulod kadagiti literatura ken tumultulong iti computer department.
Da Eric ken Katy, a nadakamat itay, ket nagserbida iti foreign-language idiay France sakbay nga immakarda iti Benin. Kasano ti biag iti Laud nga Africa? Kinuna ni Katy: “Nagrigat ti sumapul iti komportable a pagyanan. No mano a bulan a nagyankami iti balay nga awanan iti koriente ken danum.” Innayon pay ni Eric: “Nagpigsa ti panagpatokar dagiti kaarrubami uray rabrabii. Masapul nga aganus ken makibagayka iti kasta a kasasaad.” Ngem agpada a kinunada: “Ti rag-o nga itden ti panagserbimi iti di pay unay nakaskasabaan a teritoria artapanna ti aniaman a rigat a nakaipasanguanmi.”
Aglima a tawenen ti napalabas, immakar iti Benin ti agassawa a taga-France a da Michel ken Marie-Agnès. Agtawenda itan iti agarup 60. Madanaganda idi damo. Kinuna ni Michel: “Adda dagiti nagkuna a mayarig ti iyaakarmi iti panaglugan iti karetilia nga idurduron ti maysa nga agkalkalantay iti tali. Talaga a nakabutbuteng dayta no dimo ammo a ni Jehova ti mangidurduron iti karetilia. Isu nga inkeddengmi ti umakar tapno ad-adda a makapagserbikami ken Jehova, ket tinulongannakami.”
NO KASANO TI AGSAGANA
Sigun kadagiti nakapadas a nagserbi iti lugar nga addaan dakdakkel a panagkasapulan, nakapatpateg nga ikabilangan dagitoy a banag: Agplanoka a nasaksakbay. Sursuruem ti makibagay. Sursuruem ti agbadyet. Agpannurayka ken Jehova.—Luc. 14:28-30.
Kuna ni Sébastien a nadakamat itay: “Sakbay nga immakarkami ken Johanna, dua a tawen a saankam unay naggasgasto para iti paglinglingayan ken dadduma pay a di napateg a bambanag isu a nakaurnongkami.” Tapno makapagtultuloyda nga agserbi iti sabali a pagilian, tinawen nga agawidda iti Europa ket agtrabahoda iti sumagmamano a bulan tapno adda usarenda nga agpayunir idiay Benin iti sumaganad a bulbulan.
Maysa ni Marie-Thérèse kadagiti agarup 20 a babbalasang nga agserserbi iti lugar nga addaan dakdakkel a panagkasapulan iti Laud nga Africa. Drayber ti bus ti trabahona idiay France, ngem nag-leave idi 2006 tapno makapagpayunir iti Niger. Di nagbayag, nabigbigna a dayta ti biag a sapsapulenna. Kuna ni Marie-Thérèse: “Idi nagsubliak idiay France, nakisaritaak iti boss-ko a kayatko a mabaliwan ti iskediulko iti trabaho ket immanamong. Manipud Mayo aginggat’ Agosto, agtrabahoak kas drayber ti bus idiay France, ket manipud Septiembre aginggat’ Abril, agserbiak kas payunir iti Niger.”
Dagidiay ‘mangsapsapul nga umuna iti pagarian’ makapagtalekda nga ipaay kadakuada ni Jehova ti ‘amin a sabali pay a napapateg a bambanag.’ (Mat. 6:33) Ipakita dayta ti kapadasan ti maysa a balasang a taga-France a ni Saphira. Dandani 30 ti tawennan ken agserserbi kas payunir idiay Benin. Idi 2011, nagsubli idiay France tapno agurnong iti kuarta nga umanay a pangsuportana iti sabali pay a tawen (maikanem) a panagserbina idiay Africa. Kuna ni Saphira: “Aldaw idi ti Biernes, ket maudin nga aldawko iti trabaho, ngem kurang pay ti naurnongko nga usarek iti sumaruno a tawen isu a kasapulak pay ti agtrabaho iti sangapulo nga aldaw. Dua a lawasko laengen idi iti France. Nagkararagak ken Jehova ket inlawlawagko ti kasasaadko. Di nagbayag, maysa nga employment agency ti timmawag ken nagdamag kaniak no kayatko ti agtrabaho iti dua a lawas gapu ta agbakasion ti maysa nga empleadoda.” Iti dayta a Lunes, nagreport ni Saphira tapno ma-training iti trabaho ti empleado a sunuanna. Kinunana: “Nasdaawak a nakaammo a Saksi gayam ti empleado a sunuak iti sangapulo nga aldaw ket kasapulan nga agbakasion gapu ta ageskuela iti Pioneer Service School! Saan a kayat ti boss-na a palubosan malaksid no adda kasukatna. Ngem kiniddawna a tulongan ni Jehova—kas met iti inaramidko.”
GUBUAYAN TI PUDNO A PANNAKAPNEK
Adda dagiti kakabsat a lallaki ken babbai a nakapagserbin iti adu a tawtawen iti Laud nga Africa ket nagnaeddan sadiay. Adda met dagidiay nagtalinaed sadiay iti sumagmamano a tawen sada nagsubli iti bukodda a pagilian. Ngem agingga ita, ap-apresiarenda pay laeng ti tawtawen a panagserbida iti sabali a pagilian. Nabigbigda a ti pudno a pannakapnek ket agtaud iti panagserbi ken Jehova.
^ par. 6 Ti sanga nga opisina ti Benin ti mangiwanwanwan iti trabaho kadagitoy uppat a pagilian a French ti lengguahena.
Ammuem ti Ad-adu Pay
Ania Dagiti Eskuelaan a Para Kadagiti Payunir?
Ania a naisangsangayan a pannakasanay ti maipapaay kadagiti mangbusbusbos iti amin a tiempoda iti trabaho a panangikasaba iti Pagarian?


c: text/html

text:
San Luis, Batangas
Ti San Luis ket maysa a maika-4 a klase nga ili iti probinsia ti Batangas iti Filipinas.
Dagiti baranggay[urnosen | urnosen ti taudan]
Ti San Luis ket nabingbingay a politikal iti 26 a barbaranggay.[2]
- Abiacao
- Bagong Tubig
- Balagtasin
- Balite
- Banoyo
- Boboy
- Bonliw
- Calumpang
- Calumpang East
- Dulangan
- Durungao
- Locloc
- Luya
- Mahabang Parang
- Manggahan
- Muzon
- San Antonio
- San Isidro
- San Jose
- San Martin
- Santa Monica
- Taliba
- Talon
- Tejero
- Tungal
- Poblacion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Batangas". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 14 Agosto 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Batangas". Datos ti Populasion ti Ili. Dibision ti Panagsukisok ti LWUA. Naala idi 14 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)

robotstxt: allowed

filter: keep


text:
Ammoyo Kadi?
Nagkamali kadi ni Jesus idi imbagana a mapukaw ti apgad ti asin?
Iti sermon ni Jesus iti bantay, kinunana kadagiti pasurotna: “Dakayo ti asin ti daga; ngem no ti asin mapukawna ti bilegna, kasanonto a maisubli ti apgadna? Saanen a mabalin nga usaren iti aniaman a banag no di ket maibelleng iti ruar tapno payatpayaten dagiti tattao.” (Mateo 5:13) Mangpreserba ti asin. Gapuna, ti ilustrasion ni Jesus mabalin a kaipapananna a dagiti adalanna masapul ken rebbeng a salaknibanda ti sabsabali manipud naespirituan ken moral a pannakadangran.
Ngem maipapan iti kuna ni Jesus a mapukaw ti apgad ti asin, kastoy ti kuna ti The International Standard Bible Encyclopedia: “Ti asin manipud iti Dead Sea ket kadawyan a nalaokan iti dadduma a mineral; isu a mabalin a marunaw ti asin gapu kadagitoy a laokna ket agbalin nga awan ramanna.” Nalawag ngarud no apay a dineskribir ni Jesus ti nabati a substansia a “saanen a mabalin nga usaren iti aniaman a banag no di ket maibelleng iti ruar.” Kuna pay ti ensiklopedia: “Gapu iti laokna a mineral, nababbaba a klase ti asin a naggapu iti Dead Sea ngem iti dadduma a baybay. Ngem dayta ti kangrunaan a pagtaudan ti asin ti Palestina gapu ta nalaka a maala (mapidut laeng dayta iti igid ti baybay).”
Ania ti natarusan dagiti dumdumngeg ken Jesus iti pangngarigna maipapan iti napukaw a sinsilio a drakma?
Iti pangngarig ni Jesus, kalpasan a napukaw ti babai ti maysa kadagiti sangapulo a drakma, nangsindi iti pagsilawan ken sinagadanna a naimbag ti balayna tapno mabirokanna. (Lucas 15:8-10) Idi kaaldawan ni Jesus, ti maysa a drakma ket aggatad iti dandani maysa nga aldaw a sueldo, isu a dakkel a gatad ti kuarta a napukaw. Ngem ti dinakamatna ket pudno met iti dadduma a kasasaad.
Ipakita ti dadduma a reperensia a masansan nga aramaten dagiti babbai ti sinsilio kas arkos. Gapuna, mabalin a tuktukoyen ni Jesus ti maysa a sinsilio a paset ti maipatpateg a tawid wenno paset ti sab-ong ti babai. Agpayso man dayta wenno saan, matarusantayo no apay a kasta unay ti panagregget ti babai a mangbirok iti napukaw a sinsilio.
Kanayonanna, ti disenio ti balbalay dagiti ordinario a tattao idi kaaldawan ni Jesus ket manmano ti tawana, isu a nasipnget ken napudot. Dagiti suelo ket gagangay a naaplagan iti garami ken nagango nga ungkay dagiti mula. Narigat a sapulen no adda matnag a sinsilio. Kuna ti maysa a komentarista: “Gapuna, no adda bassit a banag a matnag kas iti sinsilio, ti panangsindi iti pagsilawan ken panangsagad iti balay ti gagangay a pamay-an tapno mabirokan dayta.”


text:
1994
Ti 1994 ket maysa a kadawyan a tawen a nangrugi iti aldaw ti Sabado iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Marso[urnosen | urnosen ti taudan]
- Marso 1 – Justin Bieber, artista manipud idiay Kanada
Mayo[urnosen | urnosen ti taudan]
- Mayo 17 – Julie Anne San Jose, artista manipud idiay Siudad ti Quezon, Filipinas
Pimmusay[urnosen | urnosen ti taudan]
Enero[urnosen | urnosen ti taudan]
- Enero 26 – Yevgeny Leonov, Ruso nga aktor (naipasngay 1926)
Agosto[urnosen | urnosen ti taudan]
- Agosto 3 – Innokenty Smoktunovsky, Sobiet-Ruso nga aktor (naipasngay 1925)
Oktubre[urnosen | urnosen ti taudan]
- Oktubre 20 – Burt Lancaster, Amerikano nga aktor (naipasngay 1913)
Septiembre[urnosen | urnosen ti taudan]
- Septiembre 11 – Jessica Tandy, Ingles-Amerikana nga aktres (naipasngay 1909)


text:
Max von Laue
Ni Max Theodor Felix von Laue (9 Oktubre 1879 – 24 Abril 1960) ket maysa idi nga Aleman a pisiko a nagungunaan iti Premio Nobel iti Pisika ido 1914 para iti panagduktalna iti dippraksion iti Rayo-ekis babaen dagiti kristal. Iti pay maipatinayon kadagiti sientipiko a nagun-odna kadagiti kontribusion iti optika, kriatalograpia, teoria ti kuantum, superkonduktibidad, ken ti teoria ti relatibidad, isu ket addaan pay idi kadagiti nadumaduma nga administratibo a puesto a nagipasayaat ket nangiturong ti sientipiko a panagsukimat ken panagpadur-as kadagiti las-ud ti uppat a dekada. Isu ket naganetget a nangliklikud iti Nailian a Sosialismo, isu ket addaan idi ti nangruna a papel iti panangipatakder manen ken panag-urnos ti siensia ti Alemania kalpasan ti Sangalubongan a Gubat II.
Dagiti nagibasaran[urnosen | urnosen ti taudan]
Bibliograpia[urnosen | urnosen ti taudan]
- Hentschel, Klaus, editor; and Ann M. Hentschel; editorial assistant and Translator (1996). Physics and National Socialism: An Anthology of Primary Sources. Basel: Birkhäuser Verlag. ISBN 0-8176-5312-0.
- Walker, Mark H. (1995). Nazi science: myth, truth, and the German atomic bomb. New York: Plenum Press. ISBN 0-306-44941-2.
Adu pay a mabasbasa[urnosen | urnosen ti taudan]
- Greenspan, Nancy Thorndike (2005). The End of the Certain World: The Life and Science ofMax Born. New York: Basic Books. ISBN 0-7382-0693-8.
- Herneck, Friedrich (1979). Max von Laue. Leipzig: Teubner.
Dagiti silpo ti ruar[urnosen | urnosen ti taudan]
- Max von Laue Biography – Deutsches Historisches Museo ti Berlin (Aleman)
- Max von Laue – Biograpia ti Premio Nobel


text:
Selio ti Alaska
Ti Selio ti Estado ti Alaska ket immuna a naampon sakbay idi nagbalin nga estado, nga daytoy a lugar naammammoan a ti Distrito ti Alaska. Ti immuna a gobernador ket isu ti naginagan ti selio iti daytoy a distrito, nga addaan iti langa ti glasier, akin-abagatan a lawlawag, dagiti iglu, ken maysa nga Eskimo a agbanbanniit iti yelo.
Idi 1910, daytoy a selio ket nasukatan idi iti daremdem a nasaysayaat a pannakabagi iti industria ket katutubo a kabaknangan iti daytoy nga estado. Daytoy a selio tatta nga aldaw ket naglaon kadagiti raya iti ngato dagiti banbantay nga agrepresenta ti nalatak nga akin-amianan a lawlawag ti Alaska. Ti smelter ket isimbolona ti panagmina; ti tren ket isimbolo na dagiti perrokaril ti Alaska; ken dagiti barbarko ket isimbolona dagiti pagluganan babaen ti baybay. Dagiti kaykayo a nailadawan iti dayta a selio ket isimbolo na ti kabaknanganna kadagiti tarikayo, ken ti mannalon, ti kabaliona, ken ti tallo a siddaaw ti trigo ket isimbolo na ti agrikultura iti Alaska. Ti ikan ken ti poka ket isimbolona ti kinapangruna iti panagkalap ken ti selio a kolonia ket para ti ekonomia ti Alaska.


text:
ISO 3166-1
Ti ISO 3166-1 ket paset ti panangiyalagad ti ISO 3166 nga inpablaak babaen ti Gunglo ti Sangalubongan para iti Panagalagad (ISO), ken mangipalawag kadagiti kodigo para iti nagnagan dagiti pagilian, dagiti agkamkammatalek a teritorio, ken dagiti espesial a lugar iti heograpiko nga intersado. Ti opisial a nagan ti alagaden ket ti Kodkodigo para iti representasion ti nagnagan ti pagpagilian ken dgaiti subdibisonda – Paset 1: Kodkodigo ti pagilian. Daytoy ket mangipalawag kadagiti tallo nga agasmang dagiti kodigo ti pagilian:[1]
- ISO 3166-1 alpha-2 – dua letra a kodkodigo ti pagilian a kaaduan a maus-usar kadagiti tallo, ken kaaduan a maus-usar para kadagiti pagilian a kodigo ti kangatuan a pagturayan ti Internet (adda met dagiti bassit a saan a mairaman).
- ISO 3166-1 alpha-3 – tallo letra a kodigo ti pagpagilian a mangpalubos ti nasaysayaat a bisual a pannakainaig a nagbaetan dagiti kodigo ken ti nagnagan ti pagilian ngem ti dagiti kodigo ti alpha-2.
- ISO 3166-1 numeric – tallo a numero a kodkodigo ti pagilian a kapada dagiti napadur-as ken tinartaripato babaen ti Dibision ti Estadistika ti Nagkaykaysa a Pagpagiliann, a nasaysayaat iti sinuratan (sistema ti panagsurat) nawaya, isu a naserserbi para iti tattao wenno dagiti sitema nga agus-usar kadagiti saan a Latin a sinuratan.
Ti alpabetiko a kodkodigo ti pagilian ket su dagitoy ti immuna a nairaman iti ISO 3166 idi 1974, ken ti numeriko a kodkodigo ti pagilian ket isuda ti immuna a nairaman idi 1981. Dagiti kodigo ti pagilian ket naipablaakdan a kas ISO 3166-1 manipud idi 1997, idi ti ISO 3166 ket naipadakkel kadagiti tallo a paset, a ti ISO 3166-2 ket mangipalpalawag kadagiti kodigo para kadagiti subdibision ken ti ISO 3166-3 ket mangipalplawag para kadagiti dati a pagilian.[2]
Kas ti kaaduan a naus-usar nga internasional nga alagaden , ti ISO 3166-1 ket naiyasentar kadagiti sabali nga alagaden babaen ti dagiti internasional a gunglo[3] tapno maipalubos ti mangpalaka ti pagsisinnukatan ti tagilako ken pakaaammo.[4] Nupay kasta, daytoy ket saan nga isu-isu nga alagaden para kadagiti kodigo ti pagilian. Dagiti sabali a kodigo ti pagilian nga inus-usar babaen dagiti adi nga internasional a gunlo ket sangkapaset wenno dagup a saan a maiyasping iti ISO 3166-1,[5] urayno adda met kadagitoy ket asideg a maipada kadagiti kodigo ti ISO 3166-1.
Kitaen pay[urnosen | urnosen ti taudan]
- ISO 639 – Kodkodigo para iti representasion ti nagnagan ti sasao
Dagiti nagibasaran[urnosen | urnosen ti taudan]
- ^ "ISO 3166 – FAQs – Sapasap a salsaludsod". Gunglo ti Sangalubongan para iti Panagalagad (ISO).
- ^ "Development of ISO 3166". ISO.
- ^ "Implementation of ISO 3166-1". ISO.
- ^ "You and ISO 3166". ISO.
- ^ "Links". ISO.
Dagiti taudan ken silpo ti ruar[urnosen | urnosen ti taudan]
- Mangtaripato nga Ahensia ti ISO 3166, (ISO)
- Nagnagan ti pagilian ken dagiti elemento ti kodigo — listaan dagiti kodigo ti alpha-2
- SAlagaden a Pagilian wenno Kodkodigo ti lugar para iti Panag-usar ti Estadistika, Dibision ti Estadistika ti Nagkaykaysa a Pagpagilian
- Pagpagilian wenno luglugar, kodkodigo ken dagiti pangyababaan — listaan ti kodkodigo ti alpha-3 ken numeriko (bassit laeng dagiti teritorio a naikabil kadagiti kodigo ti ISO 3166-1 ken saan a naikabil iti daytoy a listaan)


text:
JW BROADCASTING
Agbuya iti Video on Demand iti Roku
Iti seksion a Video on Demand, mabalinmo a kontrolen ti pannakai-play dagiti video iti JW Broadcasting. Mabalinmo nga i-pause, i-rewind, i-fast forward, ken i-skip dagiti video. Agbuyaka iti maysa a video wenno buyaem ti amin a video iti maysa a koleksion.
(Palagip: Naipakita iti daytoy a tutorial ti ladawan ti remote a Roku 3. Mabalin a naiduma bassit ti remote-mo.)
Luktam ti Video on Demand iti home page ti JW Broadcasting tapno makitam dagiti kategoria ti video. Tapno makabirok ken makabuyaka kadagiti video, surotem dagiti instruksion iti baba:
Agbirok iti Video
Kontrolen ti Pannakai-play ti Video
Agbuya iti Kabaruan Wenno Naitampok a Video
Agbirok iti Video
Usarem ti Left ken Right arrow iti Roku remote-mo nga agpili iti kategoria ti video. Bayat nga agpilpilika, agparang ti ladawan, paulo, ken ababa a deskripsion dagiti kategoria iti tengnga ti iskrin. Talmegam ti OK button tapno maluktam ti kategoria a kayatmo.
Dadduma a video ti makita iti nagduduma a kategoria. Kas pagarigan, ti video a The Prodigal Returns ket mabalin a makita iti Movies, Family, ken Teenagers.
Tunggal grupo dagiti video iti category page ket maibilang kas maysa a koleksion dagiti video. Bayat nga agpilpilika iti video babaen iti panangusarmo kadagiti arrow ti Roku remote-mo, adda Details Bubble nga agparang a mangipakita iti paulo ken kapaut dagiti video.
Up ken Down arrow: Mapan iti sabali a koleksion. Makita ti paulo ti koleksion iti ngato dagiti agkakagrupo a video.
Left ken Right arrow: Agpili kadagiti video iti maysa a koleksion.
Tip: Makita iti makinngato a kannawan ti iskrin ti bilang dagiti video iti dayta a koleksion ken no ania a video ti madama a kitkitaem.
Talmegam ti OK tapno maluktam ti video ken makitam dagiti detalye ti video. Piliem kadagitoy ti kayatmo nga aramiden:
Play: I-play ti video manipud iti rugi.
Play With Subtitles: Agparang laeng daytoy nga opsion no adda subtitle ti video a linuktam. No piliem daytoy, ag-play ti video nga agparang dagiti subtitle-na, ken agparang met dagiti subtitle (no adda) ti amin a video iti seksion nga Streaming ken Video on Demand. No kayatmo a saanen nga agparang dagiti subtitle, piliem ti Play Without Subtitles.
Play All in This Collection: Ag-play ti amin a video iti koleksion, a mangrugi iti linuktam a video.
Palagip: No nalpasen a nai-play ti amin a video iti koleksion, agsardengen ti pannakai-play dagiti video.
Kontrolen ti Pannakai-play ti Video
No agple-play ti maysa a video iti seksion a Video on Demand, mabalinmo a kontrolen ti pannakai-play-na iti Roku remote-mo ket maaramidmo dagitoy:
Pause: I-pause ti video. Talmegam manen ti button tapno ag-play ti video.
Fast Forward: I-fast forward ti video. No makadanonkan iti paset ti video a kayatmo a buyaen, talmegam ti Play button.
Tip: Mabalinmo a mamin-adu a talmegan ti Fast Forward button tapno naparpartak ti panag-fast forward ti video.
Rewind: I-rewind ti video. No makadanonkan iti paset ti video a kayatmo a buyaen, talmegam ti Play button.
Tip: Mabalinmo a mamin-adu a talmegan ti Rewind button tapno naparpartak ti panag-rewind ti video.
Right Arrow: I-forward ti video iti 10 a segundo. No makadanonkan iti paset ti video a kayatmo a buyaen, talmegam ti Play button.
Left Arrow: I-rewind ti video iti 10 a segundo. No makadanonkan iti paset ti video a kayatmo a buyaen, talmegam ti Play button.
Down Arrow: Agparang ti impormasion maipapan iti video iti sumagmamano a segundo. Talmegam manen ti button tapno agpukaw ti impormasion.
Up Arrow wenno Back: Agsubli iti pakakitaan iti detalye ti video.
Agbuya iti Kabaruan Wenno Naitampok a Video
Iti home page ti JW Broadcasting, adda dua nga espesial a koleksion ti Video on Demand:
Featured: Naglaon daytoy kadagiti naitampok a video, kas kadagiti video a nainaig iti linawas a gimong wenno iti panagdaydayaw ti pamilia.
Latest: Naglaon daytoy iti innem a kabaruan a nainayon a video.
Surotem dagitoy nga instruksion tapno makapilika iti video kadagitoy a koleksion:
Piliem ti koleksion babaen ti panangusarmo iti Up wenno Down arrow.
Talmegam ti OK button tapno makitam dagiti video iti napilim a koleksion.
Usarem ti Up wenno Down arrow tapno makapilika iti video a kayatmo a luktan.
Talmegam ti OK tapno maluktam ti video ken makitam dagiti detalyena.
Palagip: Piliem ti Play All in This Collection iti daytoy nga iskrin tapno mai-play-mo ti amin a video iti maysa kadagitoy nga espesial a koleksion.


text:
Estoria 25: Ti Pamilia Napan Egipto
SAANEN a matengngel ni Jose ti rikriknana. Pinapanawna amin nga ad-adipenna idiay siled. Kalpasanna isun ti agsangit. Agasem ti pannakakellaat dagiti kakabsatna ta, saanda nga ammo no apay nga isut’ agsangsangit. Iti kamaudiananna kinunana: ‘Siak ni Jose. Sibibiag pay kadi ni amak?’
Nakellaat dagiti kakabsatna a saanda a makasao. Agbutengda. Ngem nagsao ni Jose a siaasi kadakuada.
Kuna ni Jose: ‘Dikay pabpabasolen ti bagiyo gapu ta inlakodak ditoy. Kinapudnona ti Dios ti nangibaon kaniak ditoy tapno maisalakan ti biag dagiti tattao. Ita agganatkayo nga agsubli ken amak ken ibagayo kenkuana daytoy.’
Idi kuan inyarakup ni Jose ti im-imana kadagiti kakabsatna ken inag-agkanna amin ida. Idi nangngeg ni Paraon nga immay dagiti kakabsat ni Jose, kunana ken ni Jose: ‘Pagawidem ida ket alaenda ni amada ken ti pampamiliada ket agsublida ken agnaeddanto ditoyen.’
Isu dayta ti inaramidda. Ditoy makitam ni Jose a sabsabatenna ni amana idi immay idiay Egipto agraman intero a pamiliana.
Iti dagupda adda idi 70 iti pamilia ni Jacob idi immakarda idiay Egipto, agraman ni Jacob ken dagiti annakna ken dagiti appokona. Adda met dagiti assawa a babbai, ken nalabit adu nga ad-adipen. Amin dagitoy ti nagtaeng idiay Egipto. Isuda ti maaw-awagan dagiti Israelitas, agsipud ta sinukatan ti Dios ti nagan ni Jacob iti Israel. Dagiti Israelitas ti nagbalin a naisangsangayan a tattao iti Dios kas ti intayto makita.
Genesis 45:1-28; 46:1-27.
Dagiti Saludsod
- Ania ti napasamak idi inyam-ammo ni Jose ti bagina kadagiti kakabsatna?
- Ania ti siaasi nga inlawlawag ni Jose kadagiti kakabsatna?
- Ania ti imbaga ni Paraon idi nangngegna ti maipapan kadagiti kakabsat ni Jose?
- Mano ti dagup ti pamilia ni Jacob idi immakarda idiay Egipto?
- Ania ti nayawag iti pamilia ni Jacob, ken apay?
Kanayonan a salsaludsod
- Basaenyo ti Genesis 45:1
Kasano nga ipakita ti salaysay ti Biblia maipapan ken ni Jose a ni Jehova mapagbalinna a nasayaat ti dakes koma a pagtungpalan dagiti adipenna? (Gen. 45:5
- Basaenyo ti Genesis 46:1
Ania a pammatalged ti inted ni Jehova ken ni Jacob idi agturongda idiay Egipto? (Gen. 46:1


text:
1Gapu ta nagsagaba ni Cristo iti bagi, sisasaganakayo koma nga agsagaba a kas kenkuana, agsipud ta saanen nga agbasol ti siasinoman nga agsagaba iti bagi. 2Ngarud, manipud ita, masapul nga iturayan ti pagayatan ti Dios ti nabati pay nga aldaw ti panagbiagyo ditoy daga, a saan ketdi a dagiti nailubongan a tarigagay. 3Masapul a diyo aramidenen dagidi inar-aramidyo iti napalabas—dagiti pagay-ayat dagiti Hentil nga aramiden. Iwaksiyon ti kinarugit, kinaderrep, panagbartek, kinabuklis, aglablabes a panagrarambak ken ti makarimon a panagrukbab kadagiti didiosen. 4Ket ita, masdaawda ta dikay makibunggoyen kadakuada iti aglablabes ken nabarayuboy a panagbiag. Daytoy ti gapuna a padpadaksendakayo. 5Ngem dumatagdanto iti Dios a sisasagana a mangukom kadagiti nabiag ken natay. 6Isut’ gapuna a naikasaba met ti Naimbag a Damag uray kadagiti natay tapno maukomda met a kas kadagiti amin a tattao. Ngem naikasaba kadakuada ti ebanghelio tapno makapagbiagda a naespirituan kas iti pagayatan ti Dios. 7Asidegen ti panungpalan dagiti amin a bambanag. Agbiagkayo ngarud a nanakem ken nateppel tapno mabalinyo ti agkararag. 8Kangrunaan unay, agiinnayatkayo a sipupudno agsipud ta ti ayat punasenna ti adu a basbasol. 9Nabara koma ti panagsisinnangailiyo. 10Aramaten koma ti tunggal maysa ti bukodna a sagut nga inawatna iti Dios a maipaay iti pagimbagan ti padana a tao, kas naimbag nga agaywan kadagiti nadumaduma a parabur nga inted ti Dios. 11Siasinoman a mangasaba, masapul nga ikasabana ti sao ti Dios. Siasinoman nga agserbi, masapul nga agserbi babaen iti pigsa nga inted ti Dios kenkuana. Iti kasta, iti amin a banag, maidaydayaw koma ti Dios babaen ken ni Jesu-Cristo, nga addaan iti dayag ken pannakabalin iti agnanayon nga awan inggana. Amen. 12Gagayyemko, diyo pagsiddaawan ti nasaem a pannakasuot a sagabaenyo a kasla adda karkarna a mapaspasamak kadakayo. 13Maragsakankayo koma ketdi ta agsagsagabakay iti wagas a panagsagaba ni Cristo tapno naan-anay ti rag-oyo inton maiparangarang ti dayagna. 14Nagasatkayo no mapabainankayo gapu ta pasurotnakayo ni Cristo; ta agtaeng kadakayo ti dayag ti Espiritu ti Dios. 15Awan koma ti agsagaba kadakayo a maigapu iti pammapatay, panagtakaw, panagaramid iti dakes, wenno iti panangpataud iti riri. 16Ngem no adda agsagaba gapu ken Cristo, dina koma ibain no di ket agyaman iti Dios ta ibaga dagiti tattao nga isu ket pasurot ni Cristo. 17Dimtengen ti tiempo a panangukom ti Dios ket umunanto nga ukomenna dagiti bukodna a tattao. No datayo ti pangrugian ti panangukomna, anianto ngata ti pagtungpalan dagiti saan nga agtulnog iti ebanghelio ti Dios? 18Kas kuna ti Nasantoan a Surat: “No narigat a maisalakan ti nalinteg, Anianto ngarud ti pagbanagan dagiti managbasol ken awan Diosna?” 19Ngarud, no agsagabaka kas pagayatan ti Dios, agaramidka, iti naimbag ket agkammatalekka iti Namarsua, isu a mangtungpal iti karina.
Copyright
Learn More


text:
Andes
Ti Andes ket isu ti kaatiddogan a kontinental a kabambantayan iti lubong. Daytoy ket maysa nga agtultuloy a kabambantayan iti igid ti aplaya ti Abagatan nga Amerika. Daytoy a kabambantayan ket agarup a 7,000 km (4,300 mi) ti kaatiddogna, agarup a 200 km (120 mi) aginggana ti 700 km (430 mi) a kaakaba (kaakabaan iti nagbaetan ti latitud ti 18° ti abagatan ken 20° ti abagatan), ken ti katimbengan a kangato ti agarup a 4,000 m (13,000 ft). Ti Andes ket gumay-at manipud ti amianan nga agpaabagatan babaen kadagiti pito a pagpagilian ti Abagatan nga Amerika: ti Venezuela, Colombia, Ecuador, Peru, Bolivia, Chile ken Arhentina.
Iti igid ti kaatiddogna, ti Andes ket napisi kadagiti nadumaduma a kabambantayan, a dagitoy ket nailaslasin baaben kadagiti naipakatengngaan a depresion. Ti Andes ket isu ti pakabirukan kadagiti adu a nangato a banak – nga adda kadagitoy ti mangsangsangaili kadagiti nangruna a siudad a kas ti Quito, Bogotá, Arequipa, Medellín, Sucre, ken La Paz. Ti makunkuna a banak Altiplano ket isu ti maikadua a kangatuan a banak kalpasan ti Tibetano a banak.
Ti Andes a kabambantayan ket isu ti kangatuan a kabambantayan ti lubong iti ruar ti Asia. Ti kangatuan a pantok, ket ti Bantay Aconcagua, nga agpangato ti kangatona ti agarup a 6,962 m (22,841 ft) iti ngato ti lessaad ti baybay. Ti pantok ti Chimborazo idiay Andes ti Ecuador ket ad-adayo manipud ti sentro ti Daga ngem ti animan a lokasion iti rabaw ti Daga, gapu ti ekuatorial a baskag a nagbanagan manipud ti panagtayyek ti Daga. Dagiti kangatuan a bulkan iti lubong ket mabirukan idiay Andes, a mairaman ti Ojos del Salado idiay pagbeddengan ti Chile-Arhentina nga agpangato ti 6,893 m (22,615 kadapan). Adda dagiti sumurok a limapulo nga Andino a bulkan ti nga agpangato pay ti 6,000 m (19,685 kadapan).
Dagiti linaon
Nagan[urnosen | urnosen ti taudan]
Ti etimolohia ti balikas nga Andes ket naisuppiatan idin. Ti kangrunaan a konsenso ket naala daytoy manipud ti Quechua a balikas ti anti, a ti kaibuksilanna ket ti "nangato a pantok". Adda dagiti dadduma a namatmati a ti Andes ket nagtaud manipud ti Anti Suyu, maysa kadagiti uppat a rehion ti Inca nga imperio. Urayno kasta daytoy ket mabalin a balikas ti Antisuyo a naala manipud ti panagusar iti Anti a manginagan kadagiti kabambantayan. Dagiti pannakaala manipud ti Espaniol nga andén (iti kapanunotan a panagtalon terasa) ket naisingasing pay idi, ngem daytoy ket naikedkeddeng a saan a husto.
Heograpia[urnosen | urnosen ti taudan]
Ti Andes ket mabalin a mabingbingay kadagiti tallo a paset:
- Ti Akin-abagatan nga Andes (abagatan ti Llullaillaco) idiay Arhentina ken Chile;
- Ti Tengnga nga Andes idiay Ecuador, Peru ken Bolivia
- Ti Akin-amianan nga Andes (amianan ti Nudo de Pasto) idiay Venezuela ken Colombia a mangbukel kadagiti tallo nga agaariping a kabambantayan, ti akinlaud, tengnga, ken akindaya a kabambantayan. (Ti kordiliera ti laud, sentral, ken daya).
Idiay akin-amianan a paset ti Andes, ti naiputong a Sierra Nevada de Santa Marta a kabambantayan ket naikedkeddeng a kas paset ti Andes. Ti akindaya a kabambantayan ti Colombia ket is-isu laeng ti gumay-at iti Venezuela.[1] Ti termino a kordilera ket nagtaud manipud ti Espaniol a balikas ti "cuerda", a kayatna a sawen ket "tali". Ti Andes a kabambantayan ket 200 km (124 mi) iti kalawa iti amin a kaatiddogna, malaksid idiay Boliviano a paglap-itan nga idiay ket agarup a 640 kilometro (398 mi) iti kalawa. Dagiti isla ti Olandes a Karibe ti Aruba, Bonaire, ken Curaçao, a naisanglad idiay Baybay Karibe idiay pantar ti Venezuela, a naipagpagarup a nagirepresenta kadagiti nailenned a pantok iti adayo unay nga akin-amianan a baras ti kabambanatayan ti Andes, ngem dagiti agdama a heolohiko a panagadadal ket mangipakpakita a ti kastoy a panagipalpalaka ket saan a mangikeddeng ti narikut a tektoniko a pagbeddengan a baetan ti Abagatan-Amerikano ken dagiti plato ti Karibe.[2]
Heolohia[urnosen | urnosen ti taudan]
Ti Andes ket dagiti Mesosoiko – Tersiario nga oroheniko a barikes dagiti bantay iti igid ti Singsing ti Apuy ti Pasipiko, ti maysa a sona ti bulkaniko nga aktibidad a buklen ti ngarab ti Pasipiko iti Kaamerikaan ken ti pay rehion ti Asia-Pasipiko. Ti Andes dagiti nagbanagan ti pamay-ay a plato a tektonika, a gapuanan babaen ti subduksion iti naintaawan nga ukis ti sirok ti Abagatan nga Amerikano a plato. Ti naipangpangruna a gapuananti ingangatao ti Andes ket ti pannakaipandagan ti akin-laud a ngarab ti Abagatan nga Amerikano a Plato gapu ti subduksion ti Nazca a Palto ken ti Antartika a Plato. Iti daya, ti Andes a kabambantayan ket nabeddengan babaen dagiti nadumaduma a sedimentario a labneng a kas ti Orinoco, Labneng Anasona, Madre de Dios ken ti Gran Chaco a mangisina ti Andes manipud kadagiti taga-ugma a craton idiay akin-daya nga Abagatan nga Amerika. Iti abagatan ti Andes ket makibingbingay ti atiddog a pagbeddengan iti dati a Patagonia Terrane. Iti laud, ti Andes ket agpatingga idiay Taaw Pasipiko, ngem ti Peru-Chile a trinsera ket mabalin nga ikeddeng nga isu daytoy ti akinlaud a patinggana. Manipud ti heograpiko a pakaarngian ti Andes ket naikeddeng nga adda dagiti akinlaud a pagbeddenganna a namarkaan babaen ti lanag dagiti nababa a daga ti aplaya ken ti saan unay a nagubsang a topograpia.
Dagiti nota[urnosen | urnosen ti taudan]
- ^ Andes travel map
- ^ "Akin-ngato a manta nga estruktura iti sirok ti plato ti Karibe-Abagatan nga Amerika a pagbeddengan manipud ti rabaw nga allon ti tomograpia" (PDF). WARNAKAN TI HEOPISIKAL PANAGSUKISOK. 114: B01312. Bibcode:2009JGRB..11401312M. doi:10.1029/2007JB005507. Naiyarkibo manipud iti ti kasisigud (PDF) idi 2010-06-05. Naala idi 2010-11-21.
Dagiti nagibasaran[urnosen | urnosen ti taudan]
- John Biggar, Ti Andes: Ti Alagaden para kadagiti Umul-uli, maika-3 nga edision, 2005, ISBN 0-9536087-2-7
- Tui de Roy, Ti Andes: Idi Agtaytayab ti Kondor. 2005, ISBN 1-55407-070-8
- Fjeldså, J., & N. Krabbe (1990). Dagiti Billit ti Nangato nga Andes. Soolihiko a Museo, Unibersidad ti Copenhagen, Copenhagen. ISBN 87-88757-16-1
- Fjeldså, J. & M. Kessler. 1996. Panagkonserba ti biolohiko a dibersidad ti Polylepis a kakaykayoan kadagiti nagato a luglugar idiay Peru ken Bolivia, ti parawad ti mataltalinaay a panagtaripao ti masna a rekurso idiay Andes. NORDECO, Copenhagen.
Dagiti silpo ti ruar[urnosen | urnosen ti taudan]
Midia a mainaig iti Andes iti Wikimedia Commons
- Heolohia ti Andes (Unibersidad ti Arizona)
- Klima ken ay-ayup ti Andes
- Dagiti rehion ken mikroklima idiay Andes
- http://www.peaklist.org/WWlists/ultras/southamerica.html Kompleto a listaan dagiti bantay idiay Abagatan nga Amerika nga adda ti prominensia iti basbassit ngem 1,500 m (4,920 ft)


text:
Panangmatmat iti Lubong
Idiay Germany, agarup 33% kadagiti nayanak idi 2010 ti bastardo, idinto ta 15% laeng idi 1993.—ÄRZTE ZEITUNG ken THE LOCAL, GERMANY.
Sigun iti sensus idi 2010, 69.4% kadagiti ubbing iti United States ti kabbalay ti ama ken inada, 23.1% ti inada laeng ti kabbalayda, 3.4% ti amada laeng ti kabbalayda, ken 4.1% ti awan kabbalayda a nagannakda.—U.S. CENSUS BUREAU, U.S.A.
Natantiar a $380 bilion (U.S.) ti pukaw iti sangalubongan nga ekonomia idi 2011 gapu kadagiti natural a didigra. Ti ginggined idiay Japan ti “kanginaan pay laeng a didigra iti intero a pakasaritaan, a nangpukaw iti $210 bilion—malaksid pay iti pannakadadael ti planta nuklear iti Fukushima.”—NEW SCIENTIST, BRITAIN.
Ti keso ti masansan unay a mataktakaw a tagilako a makan iti intero a lubong. Nasurok a 3% kadagiti mailako a suplay iti lubong ti mapukpukaw kada tawen. Ti kangrunaan a makagapu ket dagiti agtatakaw iti tagilako ken mannanakaw nga empleado.—CENTRE FOR RETAIL RESEARCH, BRITAIN.
Dagiti Peggad ti “Heading” iti Soccer
Paset iti ay-ayam a soccer ti “heading” wenno ti panangusar iti ulo a mangtama iti bola. Nupay kasta, dagiti nabiit pay a panagadal a nagusar kadagiti high-tech a pageksamen ken eksaminasion a mangammo iti abilidad ti isip ipakitada a peligroso ti maulit-ulit a panangusar iti ulo a mangtama iti bola iti soccer. Sigun kadagiti managsirarak iti Albert Einstein College of Medicine iti New York, U.S.A., “dumakkel ti posibilidad a madangran ti utek ken maapektaran ti isip” gapu iti dayta. Adda nadetekda a depekto iti utek dagiti sagpaminsan nga agay-ayam a mangusar iti uloda a mangtama iti bola iti nasursurok ngem 1,000 agingga iti 1,500 a daras iti kada tawen. Dayta ket “sumagmamano la a daras iti kada aldaw para iti regular a player.”
Hybrid a Lugan—Napegpeggad Kadagiti Magmagna
“Dagiti grupo a mangiruprupir iti kalintegan ket maseknan iti kinatalged dagiti magmagna iti kalsada gapu kadagiti HEV [hybrid electric vehicle],” kuna ti maysa a report ti Department of Transportation (DOT) ti U.S. “Maseknanda ta kasla naul-ulimek dagiti HEV ken mabalin nga awan ti ungor dagita a pagpannurayan dagiti magmagna ken nakabisikleta kas pakdaar nga adda lugan nga umas-asideg kadakuada iti kalsada wenno krosing.” Kinapudnona, no idilig iti gagangay a lugan, “ti HEV ket dua a daras a dakdakkel ti posibilidadna a makadungpar kadagiti magmagna” bayat a maimanmaniobra, kuna ti report. Gapu iti dayta, insingasing ti National Highway Traffic Safety Administration a no nabuntog ti taray dagiti HEV, masapul nga adda mangngeg nga ungorda.


text:
1948
Ti 1948 ket maysa a bisiesto a tawen a nangrugi iti aldaw ti Huebes iti kalendario a Gregoriano (dominikal a letra DC).
Paspasamak[urnosen | urnosen ti taudan]
Mayo[urnosen | urnosen ti taudan]
Naipasngay[urnosen | urnosen ti taudan]
Enero[urnosen | urnosen ti taudan]
- Enero 7 – Ichiro Mizuki, Hapon a kumakanta, kompositor ken aktor
- Enero 27 – Mikhail Baryshnikov, Ruso-Amerikano a sumasala, koreograpo, ken aktor
Marso[urnosen | urnosen ti taudan]
- Marso 31 – Al Gore, maika-45 a Bise Presidente iti Estados Unidos
Mayo[urnosen | urnosen ti taudan]
- Mayo 31 – Svetlana Alexievich, Bieloruso a mannurat, nagungunaan ti Premio Nobel iti Literatura
Hunio[urnosen | urnosen ti taudan]
- Hunio 28 – Kathy Bates, Amerikana nga aktres
Hulio[urnosen | urnosen ti taudan]
- Hulio 12 – Richard Simmons, Amerikano a personalidad ti telebision ken eksperto iti kinasalun-at
Septiembre[urnosen | urnosen ti taudan]
- Septiembre 19 – Jeremy Irons, Ingles nga aktor
Nobiembre[urnosen | urnosen ti taudan]
- Nobiembre 6 – Glenn Frey, Amerikano a gitarista ken kumakanta (The Eagles) (pimmusay 2016)
Disiembre[urnosen | urnosen ti taudan]
- Disiembre 30 – Hermogenes Ebdane, Jr., Filipino a politiko
Pimmusay[urnosen | urnosen ti taudan]
Enero[urnosen | urnosen ti taudan]
- Enero 30 – Mahatma Gandhi, daulo ti tignay ti wayaway ti India, (naasasinado) (naipasngay 1869)
Pebrero[urnosen | urnosen ti taudan]
- Pebrero 11 – Sergei Eisenstein, Sobiet a direktor ti pelikula (naipasngay 1898)
Abril[urnosen | urnosen ti taudan]
- Abril 15 – Manuel Roxas, maika-5 a Presidente ti Filipinas (naipasngay 1892)
Dagiti silpo ti ruar[urnosen | urnosen ti taudan]
Midia a mainaig iti 1948 iti Wikimedia Commons


text:
UMADANIKA ITI DIOS
“Itultuloyyo ti Agdawat, ket Maitedto Dayta Kadakayo”
“Apo, isurom kadakami no kasano ti agkararag.” (Lucas 11:1) Dayta ti kiniddaw ti maysa kadagiti adalan ni Jesus. Kas sungbatna, insalaysayna ti dua nga ilustrasion a mangisuro kadatayo no ania ti aramidentayo tapno denggen ti Dios ti kararagtayo. No agduaduaka a denggen ti Dios dagiti kararagmo, mabalin nga interesadoka iti sungbat ni Jesus.—Basaem ti Lucas 11:5-13.
Ti umuna nga ilustrasion ket naipamaysa iti daydiay agkarkararag. (Lucas 11:5-8) Iti dayta a salaysay, iti tengnga ti rabii adda simmangpet a bisita ti maysa a lalaki ket awan ti maidasarna a taraon. Para iti lalaki a nangpasangbay, kasapulan nga idasaranna ti bisitana. Nupay tengngan ti rabii, napan iti gayyemna tapno bumulod iti tinapay. Iti damo, saan a kayat ti gayyemna ti bumangon gapu ta nakaturogen ti pamiliana. Ngem gapu iti kinapingetna, nagtultuloy a nagkiddaw agingga a bimmangon ti gayyemna tapno mangted iti tinapay. *
Ania ti isuro dayta nga ilustrasion kadatayo maipapan iti kararag? Isursuro kadatayo ni Jesus a masapul a napingettayo—itultuloytayo ti agdawat, agsapul, ken agtuktok. (Lucas 11:9, 10) Apay? Ibagbaga kadi ni Jesus a saan a dumngeg ti Dios no agkararagtayo? Saan. Ti kayat a sawen ni Jesus ket saan a kas iti gayyem nga agkedked iti damo, magagaran ti Dios a mangipaay iti umiso a kiddaw dagidiay agkararag nga addaan pammati. Maipakitatayo ti kasta a pammati babaen ti kinapingettayo. No agtultuloytayo nga agkiddaw, ipakpakitatayo a talaga a kasapulantayo ti kidkiddawentayo ket patientayo nga ited ti Dios no dayta ti pagayatanna.—Marcos 11:24; 1 Juan 5:14.
Ti maikadua nga ilustrasion ket naipamaysa iti “Managdengngeg iti kararag,” ni Jehova. (Salmo 65:2) Insaludsod ni Jesus: “Siasino kadakayo ti ama a, no ti anakna dumawat iti ikan, nalabit iyawatnanto kenkuana ti maysa a serpiente imbes nga ikan? Wenno no dumawat met iti itlog, iyawatnanto kenkuana ti maysa a manggagama?” Nalawag ti sungbat, awan ti nadungngo nga ama a mangted iti makadangran a banag iti annakna. Kalpasanna, inlawlawag ni Jesus ti kaipapanan ti ilustrasion: No kasano a dagiti imperpekto nga ama mangtedda iti “naimbag a sagsagut” kadagiti annakda, “anian a nangnangruna pay a ti Ama sadi langit mangtedto iti nasantuan nga espiritu”—ti kasayaatan a sagut—kadagiti agkiddaw kenkuana nga annakna ditoy daga! *—Lucas 11:11-13; Mateo 7:11.
Magagaran ti Dios a mangipaay iti umiso a kiddaw dagidiay addaan pammati
Ania ti isuro kadatayo daytoy nga ilustrasion maipapan ken Jehova, ti “Managdengngeg iti kararag”? Isursuro ni Jesus a naayat nga Ama ni Jehova ken magagaran a mangipaay iti kasapulan dagiti annakna. Gapuna, dagiti agdaydayaw ken Jehova, nawayada nga umadani kenkuana ken agkiddaw iti aniaman a tarigagayanda. Gapu ta pagaammona no ania ti kasayaatan para kadakuada, sidadaanda a mangawat iti sungbat dagiti kiddawda uray no saan a dayta ti inanamaenda. *
Singasing a basaen iti Biblia iti Abril
^ par. 4 Ipakita ti ilustrasion ni Jesus ti kaugalian ken ar-aramid idi a tiempo. Ibilang dagiti Judio a nagpateg nga annongen ti panangpadagus. Mangluto laeng ti maysa a pamilia iti tinapay nga eksakto a kanenda iti maysa nga aldaw, isu a gagangay idi ti bumulod no maibusan. Kasta met, no nakurapay ti pamilia, maturogda iti suelo iti maysa a siled.
^ par. 6 Iti panangisuro ni Jesus, masansan nga agusar iti sasao nga “anian a nangnangruna pay” tapno ipakitana no kasano nga agaplikar dayta iti mas serioso a banag. Kuna ti maysa nga iskolar: “Kastoy dayta, ‘No agpayso ti immuna, ad-adda nga agpayso ti maikadua.’”
^ par. 7 Tapno maammuam ti ad-adu pay no kasano ti agkararag tapno denggen ti Dios, kitaem ti kapitulo 17 iti libro nga Ania a Talaga ti Isursuro ti Biblia? nga impablaak dagiti Saksi ni Jehova.


text:
Międzyrzec Podlaski
Ti Międzyrzec Podlaski [mʲɛnˈd͡zɨʐɛt͡s pɔdˈlaskʲi] (Ukraniano: Meжиpiччя Mezhyrichchia) ket maysa a siudad idiay Kondado ti Biała Podlaska, Proninsia ti Lublin, Polonia, nga addaan iti populasion iti 17,162 nga agtataeng manipud idi 2006. Ti dagup a kalawa iti daytoy a siudad ket 20.03 km2. Ti Międzyrzec ket mabirukan idiay asideg ti karayan Krzna, ken saan nga adayo manipud iti nagbeddengaana iti Bielorusia.
Pakasaritaan iti Międzyrzec Podlaski[urnosen | urnosen ti taudan]
Ti immuna a pannakaibaga ti Międzyrzec Podlaski a kas maysa a siudad ket napetsado manipud idi 1434, wenno idi 1455 ken 1477 babaen dagiti nadumaduma a nagtaudan ti pakasaritaan.[1] Idi 1795, idi panawen ti Panagbingbingay iti Polonia, ti siudad innala babaen ti Austro-Hungaro nga Imperio. Manipud idi 1809 aginggana idi 1815, daytoy ket tagikua ti Dukado iti Warsaw, ken kalpasan ti Napoleoniko a Gubgubat aginggana ti Kongreso ti Polonia babaen ti panagturay iti Sar ti Rusia.[2] Idi 1867 ti siudad ket nagbalin a pagsardengan ti perokaril ti Polonia. Manipud idi maika-16 a siglo ti Międzyrzec ket nagtaengan ti dakkel a komunidad dagiti Hudio. Kalpasan ti 1930 iti pannakabangon manen ti Republika ti Polonia agarup a 12,000 nga agtataeng, wenno ¾ iti populasion, ket Hudio.
Dagiti nagibasaran[urnosen | urnosen ti taudan]
- ^ "Międzyrzec Podlaski – Historia miejscowości". Virtual Shtetl Museo iti Pakasaritaan dagiti Polako a Hudio. Naala idi Hulio 24, 2011.
- ^ "Ziemia międzyrzecka. Historia". Urząd Miasta Międzyrzec Podlaski. Naala idi Hulio 24, 2011.
Dagiti silpo ti ruar[urnosen | urnosen ti taudan]
Midia a mainaig iti Międzyrzec Podlaski iti Wikimedia Commons


text:
Pebrero 1-7
NEHEMIAS 1-4
Kanta 126 ken Kararag
Panglukat a Sasao (3 min. wenno awan pay)
GAMENG MANIPUD ITI SAO TI DIOS
“Impateg ni Nehemias ti Pudno a Panagdaydayaw”: (10 min.)
[Ipabuya ti video nga Introduksion iti Nehemias.]
Ne 1:11–2:3—Ti panagrang-ay ti pudno a panagdaydayaw ti namagrag-o ken Nehemias (w06 2/1 9 ¶7)
Ne 4:14—Napagballigian ni Nehemias ti pannakabusor ti pudno a panagdaydayaw babaen ti panangipamaysana iti atensionna ken Jehova (w06 2/1 10 ¶3)
-
Panagkali iti Naespirituan a Gameng: (8 min.)
Ne 1:1; 2:1—Apay a maikunatayo nga agpada ti nangrugian ti “maikaduapulo a tawen” a nadakamat iti Nehemias 1:1 ken 2:1? (w06 2/1 8 ¶5)
Ne 4:17, 18—Kasano ti agtrabaho iti panagibangon a maymaysa laeng nga ima ti mausar? (w06 2/1 9 ¶1)
Ania ti maadalko iti panagbasa iti Biblia ita a lawas maipapan ken Jehova?
Ania dagiti punto iti panagbasa iti Biblia ita a lawas a mausarko iti ministerio?
-
Panagbasa iti Biblia: Ne 3:1-14 (4 min. wenno awan pay)
AGBALIN A MAS EPEKTIBO ITI MINISTERIO
Isagana Dagiti Presentasion Ita a Bulan: (15 min.) Pagsasaritaan. Ipabuya ti video ti tunggal pagtuladan a presentasion sa pagsasaritaan dagiti napapateg a punto. Ipaganetget no kasano a nangisaad ti agibumbunannag iti pundasion para iti panagsarungkar. Paregtaen dagiti agibumbunannag a mangaramidda iti bukodda a presentasion.
PANAGBIAG KAS KRISTIANO
Kanta 103
Agplano Itan nga Ag-auxiliary Pioneer Inton Marso Wenno Abril: (15 min.) Pagsasaritaan. Usigen dagiti napapateg a punto manipud iti artikulo a “Pagbalinenyo a Naragsak Daytoy a Panawen ti Memorial.” (km 2/14 2) Ipaganetget a napateg ti nasakbay a panagplano. (Pr 21:5) Manginterbiu iti dua a nag-auxiliary pioneer iti napalabas. Ania dagiti lapped a masapul a pagballigianda idi? Ania dagiti natagiragsakda?
Panagadal ti Kongregasion iti Biblia: ia kap. 8 ¶1-16 (30 min.)
Repaso ken Dagiti Maadal iti Sumaruno a Lawas (3 min.)
Kanta 135 ken Kararag


text:
Manila
Ti Siudad ti Manila (Tagalog: Maynila) ket ti ngulo nga ili ti Filipinas. Masarakan ti ili wenno siudad iti akindaya a playa ti Luek Manila iti akinlaud a paset ti Luzon, iti sungaban ti Karayan a Pasig. Kabeddeng ti Manila dagiti siudad ken il-ili iti Metro Manila, ti Navotas ken Siudad ti Caloocan iti amianan, Siudad ti Quezon iti amianan-a-daya, San Juan ken Siudad ti Mandaluyong iti daya, Siudad ti Makati iti abagatan-a-daya, ken Siudad ti Pasay iti abagatan.
Nagtaud iti "may nilad", Tagalog ti "addaan nilad" ti nagan ti Manila, a mangdakdakamat iti maysa a kita ti natayag a ruot nga agtubtubo idi iti ig-igid ti baybay. Idi maika-16 a siglo, nabukel ti "Maynilad" manipud iti komunidad dagiti Muslim iti ig-igid ti Karayan Pasig a kas sentro ti kolonial a gobierno ti Espania idi inturayanna ti Filipinas iti nasurok a tallo a siglo.
Idi katengngaan ti maika-16 a siglo, ti lugar ti agdama a Manila ket iturturayan ti tallo a rajah wenno daulo ti Muslim a komunidad. Isuda da Rajah Sulayman ken Rajah Matanda a mangiturturay kadagiti komunidad iti abagatan ti Karayan Pasig, ken ni Rajah Lakandula a mangidadaulo kadagiti komunidad iti amianan ti karayan. Ti Manila idi ti kaamiananan a sultanado iti kapuruan. Kaduana dagiti sultanado ti Brunei, Sulu, ken Ternate iti Cavite.
Idi 1570, maysa nga ekspedision dagiti Espaniol nga imbaon ni Miguel López de Legazpi ti nangballaag a parukmaenna ti Manila. Ti talkenna a buyot a ni Martín de Goiti ti dimteng iti Manila manipud iti Cebu a yan idi ti kuartel dagiti Espaniol. Pinadanon dagiti Muslim a Tagalog dagiti ganggannaet; ngem adda sabali a panggep ni Goiti, kaduana ti 300 a soldadosna, rinautda ti Manila ket darasda a pinarmek dagiti katutubo a purok. Dimteng ni Legazpi ket dagiti pasurotna iti sumaruno a tawen ket nakikappiada kadagiti tallo a rajah ket nangbukelda iti maysa a konseho ti siudad nga addaan iti dua a mayor, 12 a konsehal, ken maysa a sekretario. Kangrunaanna, nangaramidda iti napaderan a siudad iti akin-abagatan nga igid ti Karayan Pasig tapno masaluadan ti pagtaengan ken kuartel dagiti Espaniol. Naawagan daytoy a napaderan a siudad iti Intramuros.
Idi Hunio 10, 1574, inikkan ni Ari Felipe II ti Espania ti Manila iti titulo nga Insigne y Siempre Leal Ciudad ("Mabigbigbig ken Naynay a Napudno a Siudad"). Idi 1595, naideklara ti Manila a kas kapitolio ti Filipinas ket nagbalin kas tengnga ti trans-Pasipiko a komersio ti pirak.
Idi 1898, sinakup ti Estados Unidos ti kapuruan, agingga iti 1935. Kabayatan ti Maikadua a Sangalubongan a Gubat, nadadael ti kaaduan a paset ti siudad. Idi 1975, nabukel ti rehion a Metro Manila ket nairaman ti siudad ti Manila.
Dagiti distrito[urnosen | urnosen ti taudan]
Nabennebenneg ti Manila iti 16 a heograpikal a distrito. Maysa laeng a distrito ti saan a sigud nga ili, ti Puerto aLugar.
Dagiti 8 a distrito iti amianan ti Pasig ket ti Binondo, Quiapo, Sampaloc, San Miguel, San Nicolas, Santa Cruz, Santa Mesa, ken Tondo.
Ti sabali pay a walo a distrito ket ti Ermita, Intramuros, Malate, Paco, Pandacan, Puerto a Lugar, San Andres Bukid, ken Santa Ana. Ti San Andres ket damo a paset ti Santa Ana, ken ti Santa Mesa ket sigud a paset ti Sampaloc.
Amin dagitoy a distrito, malaksid iti Puerto a Lugar, ket addaanda kadagiti kabukbukodanda a simsimbaan. Ti distrito ti Binondo ket isu ti Kainsikan a lugar ti siudad. Ti Tondo ti yan dagiti marigrigat nga umili, idinto a dagiti met distrito ti Ermita ken Malate ti ad-adda a nalatak kadagiti turista ta addadtoy ti adu a panganan, paginuman, pagraragsakan, lima a bituen nga otel, ken dagiri paggatangan.
Addaan ti siudad iti 897 a baranggay kadagiti 16 a distritona.
Dagiti nagibasaran[urnosen | urnosen ti taudan]
- ^ "Ti Amerika ket nakapanen ti adu a panagrangrang-ay manipud idi Disiembre 7, 1941". Sarasota Herald-Tribune. Naala idi 2010-06-18.
- ^ "'PERLAS ITI DAYA' NAIKKATAN KADAGITI MAKMAKAN; TI Manila, Sakbay ti Pearl Harbor, Ket narang-ay idi--Dagiti pagsangladanna ket maysa kadagiti kasayaatan pakipatengngaan ti isip para kadagiti dua a panagraut Ni Osmena Sinarununa ni Quezon". New York Times. Pebrero 5, 1945. Naala idi 2016-08-17.
Ti Manila, napa-moderno ken naipangato ti kasasaadna iti metropolis babaen ti kalaing ti panaka-inhenniero ti Amerikano, sakbay ti Pearl Harbor ket maysa a siudad kadagiti 623,000 a nagtaeng, iti uneg ti sangapulo ket uppat a kuadrado milia.
- ^ Pakaammo ti Senso ti Filipinas idi 2015 (Ingles) naala idi 10 Hunio 2016
Dagiti silpo ti ruar[urnosen | urnosen ti taudan]
- Ashgabat, Turkmenistan
- Astana, Kazakhstan*
- Bishkek, Kirgistan
- Dushanbe, Tayikistan
- Moscow, Rusia*
- Tashkent, Uzbekistan
- Bandar Seri Begawan, Brunei
- Bangkok, Tailandia
- Dili, Daya a Timor
- Flying Fish Cove, Isla Paskua (Australia)
- Hanoi, Bietnam
- Jakarta, Indonesia*
- Kuala Lumpur, Malaysia
- Manila, Filipinas
- Naypyidaw, Myanmar
- Phnom Penh, Cambodia
- Port Moresby, Papua Baro a Guinea
- Singapur
- Vientiane, Laos
- Isla Laud, Is-isla Cocos (Keeling) (Australia)
† Ti Israel ken Palestina ket tuntonenda ti Herusalem a kas kapitolio. Ti Herusalem ket aglaon iti parlamento ti Israel ken gangani amin a ministro ti gobierno. Ti Tel Aviv ket aglaon iti kaaduan kadagiti ganganaet nga embahada idiay Israel; Ti Ramallah ket ti administratibo a tugaw ti Turay ti Palestina.


text:
Victoria, Tarlac
Ti Victoria ket maysa a maika-2 a klase nga ili iti probinsia ti Tarlac iti Filipinas.
Dagiti baranggay[urnosen | urnosen ti taudan]
Ti ili ti Victoria ket nabingbingay a politikal iti 26 a barbaranggay.[2]
- Baculong
- Balayang
- Balbaloto
- Bangar
- Bantog
- Batangbatang
- Bulo
- Cabuluan
- Calibungan
- Canarem
- Cruz
- Lalapac
- Maluid
- Mangolago
- Masalasa
- Palacpalac
- San Agustin
- San Andres
- San Fernando (Poblacion)
- San Francisco
- San Gavino (Poblacion)
- San Jacinto
- San Nicolas (Poblacion)
- San Vicente
- Santa Barbara
- Santa Lucia (Poblacion)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Pampanga". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Agosto 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Tarlac". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Mahabharata
Ti Mahabharata (Sanskrito Mahābhārata महाभारत, IPA: [məɦaːˈbʱaːrət̪ə]) ket maysa kadagiti dua a kangrunaan a Sanskrito nga epiko iti taga-ugma nga India, ti maysa pay a sabali ket ti Ramayana.[1]
Malaksid ti epiko apanakasalaysay ti Kurukshetra a Gubat ken ti nakaikarian dagiti prinsesa ti Kaurava ken ti Pandava, ti Mahabharata ket aglaon kadagit adu a pilosopikol ken panagraem a banag, a kas ti pannakitungtungan dagiti uppat a "gandat ti biag" wenno purusharthas (12.161). Kadagiti kangrunaan nga obra ken sarsarita ti Mahabharata ken ti Bhagavad Gita, ti sarita ti Damayanti, ken ti naipangyababaan a bersion ti Ramayana, ken ti Rishyasringa, a kanayon a naipanunotan a kas obra a kinabukbukodanda.
Iti panaikatawtawid, ti panakaisurat ti Mahabharata ket naipammadayaw kenni Vyasa. Adu dagiti naipadpadas a mangwaswas ti naipakasaritaan nga idadakkelna ken dagiti pakabuklanna a tuon. Dagiti kadaanan a paset ti testo ket saan a naipanunotan a nadadaan ngem 400 BCE, ngem ti taudan ti sarita ket mabalin a mapan ti nagbaetan ti maika-8 ken maika-9 a siglo BCE.[2] Ti testo ket mabalin a nakaabot ti kanungpalanna a porma babaen ti nasapa a Guptaa paset ti panawen (ca. maikapat a siglo CE).[3] Ti titulo ket mabalin a maipatarus a kas "ti nalatak a sarsarita ti Bhārata a dinastia". Segun ti Mahabharata, ti sarsarita ket naipaatiddog manipud ti ababa abersion ti 24,000 a berso ti tinawtawagan a Bhārata.[4]
Ti Mahabharata ket isu ti kaatiddogan a Sanskrito nga epiko.[5] Ti kaatiddogan abersionna ket sumurok a 100,000 shloka wenno sumurok a 200,000 tunggal maysa a linia ti berso (ti tunggal maysa a shloka ket maysa a kopla), ken dagiti atiddog a prosa ti pasahe. Agarup a 1.8 a riwriw a dagup dagiti balikas, ti Mahabharata ket agarup a mamin sangapulo nga at-atiddog no pagtiponen ti Iliad ken Odyssey, wenno agarup a mamin uppat nga at-atiddog ngem ti Ramayana.[6][7]Ni W. J. Johnson ket nangipadpada ti kinapangruna ti Mahabharata iti sibilisasion ti lubong iti Biblia, dagiti obra ni Shakespeare, dagiti obra ni Homer, Griego a drama, wenno ti Koran.[8]
Paammo[urnosen | urnosen ti taudan]
- ^ Datta, Amaresh (2006-01-01). "Ti Ensiklopedia ti Indiano a Literatura (Maikadua aTomo) (Devraj aginggaa=na ti Jyoti)". ISBN 978-81-260-1194-0.
- ^ Brockington (1998, p. 26)
- ^ Van Buitenen; Ti Mahabharata – 1; Ti Libro ti Kaununaan. Panagiyammo (Panagisurat ken Petsa)
- ^ Ti kayat asaoen ti bhārata ti prohenio ti Bharata, ti naisalaysayan nga ari a naitunton a nakabiruk ti pagarian ti Bhāratavarsha.
- ^ "Mahabharata".
- ^ Spodek, Howard. Richard Mason. Ti Pakasaritaan ti Lubong. Pearson Education: 2006, New Jersey. 224, 0-13-177318-6
- ^ Amartya Sen, Ti Argumentatibo nga Indiano. Dagiti sinuratan para iti Indiano aKultura, Pakasaritaan ken ti Kinasiasino, Londres: Penguin Books, 2005.
- ^ W.J.Johnson (1998). Ti Sauptikaparvan iti Mahabharata: Ti Nadawel a Panagpapatay iti Rabii. [Unibersidad ti Oxford a Pagmalditan. p. ix. ISBN 978-0-19-282361-8.


text:
1No adda pammatitayo, ditay agduadua a pumudno dagiti namnamaentayo ket natalgedtayo nga adda dagiti bambanag a ditay makita. 2Gapu iti pammati, nagun-od dagiti tattao idi un-unana ti yaanamong ti Dios kadakuada. 3Gapu ta adda pammatitayo, maawatantayo a naparsua ti lubong babaen iti sao ti Dios ket iti kasta, napataud dagiti makita kadagiti saan a makita. 4Gapu ta adda pammati ni Abel, nangipaay iti Dios iti nasaysayaat a daton ngem ti daton ni Cain. Babaen iti pammatina, nagun-odna ti yaanamong ti Dios kas nalinteg a tao agsipud ta inawat ti Dios dagiti sagutna. Gapu iti pammati ni Abel, agsasao pay laeng uray no natayen. 5Gapu ta adda pammati ni Enoc, nailisi iti ipapatay. Nayuli ketdi iti ayan ti Dios, ket awan ti nakasarak kenkuana agsipud ta innala ti Dios. Kuna ti Nasantoan a Surat a sakbay a nayuli ni Enoc, naragsakan ti Dios kenkuana gapu iti inaramidna. 6Ngem no awan ti pammati, saan a mabalin a maparagsak ti Dios. Ta no umasidegka iti Dios, masapul a patiem nga adda Dios a manggunggona kadagiti agsapul kenkuana. 7Gapu ta adda pammati ni Noe, impangagna ti balakad ti Dios maipapan kadagiti bambanag iti masakbayan a dina pay makita. Nagtulnog ket nangaramid iti daong a nakaisalakananda a sangafamiliaan. Gapu iti inaramidna, impakitana a dakes ti lubong ket babaen iti pammati, inawatna ti kinalinteg nga aggapu iti Dios. 8Gapu ta adda pammati ni Abraham, nagtulnog idi ayaban ti Dios ket napan iti maysa a pagilian nga inkari ti Dios nga ited kenkuana. Pimmanaw iti ilina, nupay dina ammo ti papananna. 9Gapu ta adda pammatina, nagnaed a kas ganggannaet iti daga nga inkari ti Dios kenkuana. Nagyan kadagiti tolda agraman da Isaac ken Jacob, isuda a nagkarian met ti Dios. 10Ta paspasungaden idi ni Abraham ti siudad a binangon ken inaramid ti Dios—ti siudad a nabangon iti mataginayon a fondasion. 11Babaen iti pammati, naparaburan ni Sara iti gundaway nga agsikog nupay baketen agsipud ta nagtalek a tungpalen ti Dios ti inkarina. 12Nupay naibilang a kasla natayen ni Abraham, timmaud kenkuana ti adu a kaputotan a kas kaadu dagiti bitbituen sadi langit ken kas kaadu ti darat iti igid ti baybay. 13Nagtalek amin dagitoy a tattao iti Dios agingga iti ipapatayda. Saanda a naawat dagiti inkari ti Dios, ngem nakita ken pinaspasungadanda dagitoy a kari uray no mabayag pay ti pannakatungpalda. Dida nagaripapa a mangibaga kadagiti tattao a ganggannaetda ket agdaldaliasatda ditoy daga. 14Ta iparangarang dagiti agkuna iti kasta nga agbirbirokda iti bukodda a daga. 15Saan a ti daga a pinanawanda ti pampanunotenda. No ti daga a pinanawanda ti pampanunotenda, adda koma gundawayda nga agsubli. 16Ngem tartarigagayanda ti nasaysayaat a lugar, kayatna a sawen, ti nailangitan a lugar. Isut’ gapuna a saan a mabainan ti Dios no awaganda a Diosda agsipud ta insaganaanna ida iti maysa a siudad. 17Gapu ta adda pammati ni Abraham, indatonna ni Isaac nga anakna idi suoten ti Dios. Wen, ni Abraham ti nakaitedan ti kari ti Dios. Sisasagana idi a mangidaton iti kakaisuna nga anakna. 18Daytoy ti gapuna a kinuna ti Dios kenkuana, “Tumaudto dagiti kaputotam ken ni Isaac.” 19Binigbig ni Abraham a kabaelan ti Dios ti mangpagungar, isut’ gapuna nga iti sabali a pannao, naisubli ni Isaac kenkuana manipud ken ni patay. 20Gapu ta adda pammati ni Isaac, imbagana kada Jacob ken Esau, “Bendisionannakayto ti Dios iti masakbayan.” 21Gapu ta adda pammati ni Jacob, binendisionanna ti tunggal maysa kadagiti annak ni Jose sakbay ti ipapatayna. Nagsammaked ni Jacob iti sarukodna ket nagdaydayaw iti Dios. 22Babaen iti pammati, sakbay ti ipapatay ni Jose, imbagana ti ipapanaw dagiti Israelita idiay Egipto. Imbilinna met ti aramidendanto iti bangkayna. 23Gapu iti pammati, idi nayanak ni Moises, inlemmeng dagiti dadakkelna iti tallo a bulan. Gapu ta nakitada a nalungpo ti ubing, dida nagbuteng a nangsalungasing iti bilin ti ari. 24Babaen iti pammati, idi nataenganen ni Moises, dina kinayat ti maibilang nga anak ti babai nga anak ti Faraon. 25Kinaykayatna ti makipagsagaba kadagiti tattao ti Dios ngem ti panaglak-amna iti di agpaut a ragsak nga ited ti basol. 26Imbilangna a napatpateg nga adayo ti panagsagaba a maipuon iti Cristo ngem ti amin a kinabaknang ti Egipto agsipud ta kanayon a situturong ti panagkitana iti gunggona iti masakbayan. 27Gapu ta adda pammati ni Moises, pimmanaw iti Egipto a di nagbuteng iti pungtot ti ari. Dina kinayat ti agsubli ta kasna la kitkitaen ti Dios a di makita. 28Gapu ta adda pammatina, inrugina ti pannakarambak ti Fiesta ti Ilalabas. Pinawarsianna dagiti ridaw iti dara tapno saan a gudasen ti Anghel ni Patay dagiti inauna nga annak dagiti Israelita. 29Gapu ta adda pammati dagiti Israelita, binallasiwda ti Nalabaga a Baybay. Kasda la nagna iti namaga a daga, ngem nalmes dagiti Egipcio idi pinadasda ti bumallasiw. 30Gapu iti pammati, narba dagiti bakud ti Jerico, kalpasan ti panangrikrikos dagiti Israelita iti pito nga aldaw. 31Gapu iti pammati, saan a nairaman a napapatay ni Rahab a balangkantis a babai idi napapatay dagiti simmukir iti Dios, agsipud ta siaayat a nangpasangbay kadagiti espia. 32Ituloyko pay kadi ti agsarita? Awanen ti tiempok a mangibaga iti pakasaritaan da Gideon, Barac, Samson, Jefte, David, Samuel ken dagiti profeta. 33Babaen iti pammati, pinarmekda dagiti pagarian. Inaramidda ti nalinteg ket inawatda ti inkari ti Dios. Inapputda ti ngiwat dagiti leon. 34Iniddepda dagiti gumilgil-ayab nga apuy. Nalisianda ti pannakapapatay iti kampilan. Nakapuyda ngem pimmigsada. Nagbalinda a maingel iti gubat ket pinarmekda ti buyot dagiti ganggannaet. 35Inawat dagiti babbai dagiti napagungar a minatayda. Saan a kinayat dagiti dadduma ti mawayawayaan. Kinaykayatda ketdi ti maparparigat agingga a natayda tapno mapagungarda iti nasaysayaat a biag. 36Nalalais ken nasapsaplit dagiti dadduma. Nakawaran ken naibaludda. 37Nauborda, naragadida a nagkadua, napapatayda iti kampilan. Nagpagnapagnada a sikakawes iti lalat ti karnero wenno kalding. Napanglawda, naidadanesda ken naparparigatda. 38Saan a maikari ti lubong kadakuada! Nagalla-allada kadagiti let-ang ken bantay. Nagigianda kadagiti abut ken rukib ti daga. 39Nagun-od amin dagitoy a tattao ti nasayaat a pakasaritaan gapu iti pammatida! Nupay kasta, dida naawat ti inkari ti Dios, 40ta adda nasaysayaat a plano ti Dios saan laeng a para kadakuada no di pay ket para kadatayo. Panggep ti Dios a kaduatayonto ida nga umawat iti inkarina nga awan ket ti umun-una.
Copyright
Learn More


text:
Estoria 75: Uppat nga Ubbing Idiay Babilonia
INNALA amin ni Ari Nabucodonosor dagiti de adal nga Israelitas idiay Babilonia. Manipud kadagitoy, pinilina dagiti katataeran ken kasisiriban nga agtutubo. Uppat kadagitoy ket isuda dagiti ub-ubbing a makitkitam ditoy. Ti maysa isu ni Daniel, ket daydiay dadduma a tallo ti aw-awagan dagiti taga Babilonia ti Sidrac, Misac ken Abdenago.
Implano ni Nabucodonosor a sanayen dagiti ub-ubbing iti tallo a tawen, sananto pilien ti kalaingan kadakuada a mangtulongto Kenkuana nga agsolbar ti parparikut. Imbilinna a maikkanda kadagiti naimas a taraon ken arak manipud lamisaanna tapno agbalinda a napigsa ken nasalun-at.
Kitaem ni Daniel. Ammom kadi ti ibagbagana iti pangulo nga adipen ni Nabucodonosor, ni Aspenaz? Ibagbaga ni Daniel a dina kayat ti mangan ti naiimas a taraon. Ngem agdanag ni Aspenaz. No dagitoy nga uppat saandanto a nasalun-at kas ti dadduma nga agtutubo, mabalin a patayen ti ari ni Aspenaz.
Ngem kuna ni Daniel iti mayordomo a dinutokan ni Aspenaz: ‘Pangngaasim ta ikkannakami ti natnateng ken danum iti 10 nga al-aldaw. Kalpasanna iyaspingnakamto kadagiti dadduma nga agtutubo ket kitaem no asinot’ nasaysayaatto.’
Immanamong ti mayordomo iti daytoy. Kalpasan 10 nga aldaw, nasalsalun-at ti langa ni Daniel ken ti tallo a gagayyemna ngem ti dadduma kadagiti agtutubo. Gapuna intultuloyda ti nagsida ti natnateng imbes nga iti ipapaay ti ari.
Kalpasan ti tallo a tawen, naduktalan ti ari a ni Daniel ken ti tallo a gagayyemna ti kasisiriban. Gapuna imbatina ida idiay palasiona. Tunggal saludsodan ti ari da Daniel, Sidrac, Misac ken Abdenago ti salsaludsod wenno parparikut, 10 a daras nga ad-adu ti ammoda ngem iti asinoman kadagiti papadina wenno mamasirib a tattaona.
Daniel 1:1-21.
Dagiti Saludsod
- Iti ladawan, siasino dagiti uppat nga agtutubo, ket apay nga addada idiay Babilonia?
- Ania ti plano ni Nabucodonosor kadagiti uppat nga agtutubo, ket ania ti imbilinna?
- Ania ti kiniddaw ni Daniel a kanen ken inumenda nga uppat nga aggagayyem?
- Kalpasan ti sangapulo nga aldaw a nangnanganda iti nateng, kasano a naiduma ni Daniel ken ti tallo a gagayyemna kadagiti dadduma pay nga agtutubo?
- Apay a nagyan ni Daniel ken ti tallo a gagayyemna iti palasio ti ari, ken iti ania a wagas a nalalaingda ngem kadagiti papadi ken mamasirib a tattao?
Kanayonan a salsaludsod
- Basaenyo ti Daniel 1:1-21.
Ania ti masapul nga aramidentayo tapno masarangettayo dagiti sulisog ken maparmektayo dagiti pagkapuyan? (Dan. 1:8; Gen. 39:7, 10; Gal. 6:9)
Kadagiti ania a pamay-an a mabalin a masulisog wenno masugsogan dagiti agtutubo ita a makiraman iti ibilang dagiti dadduma kas “naimbag”? (Dan. 1:8; Prov. 20:1; 2 Cor. 6:17-7:1)
Ti salaysay ti Biblia maipapan kadagiti uppat nga agtutubo a Hebreo tulongannatayo a mangapresiar iti ania maipapan iti pananggun-od iti sekular a pannakaammo? (Dan. 1:20; Isa. 54:13; 1 Cor. 3:18-20)


text:
JW.ORG
—Mangpaspasayaat iti Biag
Dagiti tattao iti sadinoman ket matultulongan ti jw.org. Dagiti sumaganad ket sumagmamano laeng iti adu nga ebkas ti apresasion a naipatulod iti sangalubongan a hedkuarter dagiti Saksi ni Jehova agingga idi Mayo 2014.
Tulong Kadagiti Ubbing
“Ti ages-eskuela a bassit pay nga anakko ket mangyawid no kua kadagiti lapis, babassit nga ay-ayam, ken anteohos pay ketdi dagiti gagayyemna. Namin-adun nga inlawlawagmi a panagtakaw ti ar-aramidenna ken dakes dayta. Saannakami nga ipangpangag agingga nga in-download-mi ti video a Dakes ti Agtakaw iti jw.org. Nagdakkel ti naitulongna ken dayta ti eksakto a kasapulan ti anakmi. Idi nabuyana, imbagana a kayatnan nga isubli amin nga inyawidna ta kombinsidon nga iti imatang ti Dios, dakes ti agtakaw. Talaga a natulongannakami daytoy a website!”
‘Ti video a Dakes ti Agtakaw iti jw.org ket nagdakkel ti naitulongna ken dayta ti eksakto a kasapulan ti anakmi’
“Magusgustuan dagiti annakmi ti website. Ida-download-da dagiti animated video a makatulong kadakuada nga ad-adda a mangyaplikar kadagiti prinsipio ti Biblia maipapan iti panagulbod ken panagtakaw. Masursuroda met ti agkakapateg a galad a mausarda iti unos ti panagbiagda isu a dakkel ti maitulongda iti kagimongan.”
Tulong Kadagiti Ages-eskuela
“Ibilangko idi a nagrigat ti ageskuela isu a kayatko payen ti sumardeng. Ngem maysa nga aldaw, nabasak ti artikulo nga ‘Isardengko Kadin ti Ageskuela?’ iti website a jw.org. Impaawatna nga adda maitulong kaniak ti panageskuela. Naammuak a no ageskuelaak, masanayak para iti masanguanan ken matulongannak nga agbalin a responsable.”
“Dagiti balakad daytoy a website para kadagiti agtutubo ti nangisuro kaniak no kasanok a pagtalinaeden dagiti nasayaat nga ugalik iti eskuelaan”
“Dagiti balakad daytoy a website para kadagiti agtutubo ti nangisuro kaniak no kasanok a pagtalinaeden dagiti nasayaat nga ugalik iti eskuelaan. Nasursurok nga ipasnek ti panagadalko ken liklikan dagiti pakasingaan.”
“Inyestoria ti katrabahuak a mabul-bully ti anakna a babai idiay eskuelaan. Padana met la a babai ti kangrunaan a mangar-aramid iti dayta. Saan a nasayaat ti epekto dayta iti anakna nga uray la dina kayaten ti mapan ageskuela iti sumagmamano nga aldaw ta mabutbuteng unay. Inlawlawagko kenkuana ti sumagmamano a punto ti whiteboard animation a Maparmekmo ti Bully Uray Dika Lumaban, a mabuya iti jw.org. Nagustuanna unay ti balakad nga agpakatawa tapno mabaliwan ti taray ti saritaan. Sinuruanna ti anakna no kasano ti panangsango iti bully. Nagbanaganna, naturtureden ti anakna no mapan ageskuela. Idi agangay, simmayaat ti situasion ken nagbalin payen a mannakigayyem ti mangbul-bully kenkuana.”
Tulong Kadagiti Agtutubo
“Pagyamanan iti artikulo a napauluan iti ‘Apay a Sugsugatek ti Bagik?’ a mabasa iti jw.org. Nabayagen a problemak dayta. Impagarupko no sisiak ti kasta ket no ibagak iti sabsabali, didak maawatan. Talaga a nakatulong kaniak dagiti pagarigan iti artikulo. Adda met laengen makaawat kaniak!”
“Talaga a nakatulong kaniak dagiti pagarigan iti artikulo. Adda met laengen makaawat kaniak!”
“Gapu iti jw.org, nalaklaka a makagun-odak iti tulong maipapan kadagiti problema a mangap-apektar kadagiti agtutubo. Adda artikulo a nangnangruna a nakatulong kaniak a mangilasin kadagiti kita ti panangbastos isu a naamirisko a biktimaak gayam idi iti kasta. Ita, ammokon dagiti umiso a pamay-an a mangsango iti dayta.”
Tulong Kadagiti Nagannak
“Nakaal-alikuteg ti tin-edyer nga anakko. Masansan a marigatanak unay gapu iti agbaliwbaliw ken di maispeling a kababalinna. Gapu iti dayta, marigatankami nga agtungtong. Maysa nga aldaw, linuktak ti jw.org iti seksion a para kadagiti agassawa ken nagannak. Nagadu nga artikulo ti nakitak a makatulong iti situasionko ken nangisuro kaniak no kasanok a kasarita ti anakko. Nabenepisiaran met isuna iti jw.org. Ibagbaganan kaniak ti riknana agraman dagiti pakaragsakan ken pakadanaganna.”
“Masansan a naintiempuan ti kaadda ti maysa nga artikulo iti jw.org a makatulong kadakami a mangsolbar iti problema dagiti annakmi”
“Para kadakami a nagannak, tultulongannakami ti jw.org tapno naragsak ti panangisuromi kadagiti annakmi. Kas pagarigan, ti whiteboard animation maipapan iti panangbirok iti pudno a gayyem ti nakatulong kadakuada a maaddaan iti umiso a pannakaawat maipapan iti pannakigayyem ken no kasano a makigayyemda kadagidiay nasayaat ti impluensiana kadakuada. Masansan a naintiempuan ti kaadda ti maysa nga artikulo iti jw.org a makatulong kadakami a mangsolbar iti problema dagiti annakmi. Naglaon dayta iti nagadu a balakad.”
Tulong Kadagiti Agassawa
“Innem a tawenen sipud idi nagkallaysakami ken baketko. Kas iti dadduma nga agassawa, marigatankami a pagtunosen ti agduma nga estilo ti pannakisaritami, dimmakkelanmi a pamilia, ken kapanunotanmi kadagiti bambanag. Iti jw.org, nagustuak ti artikulo a napauluan iti ‘No Kasano ti Dumngeg a Naimbag.’ Praktikal ti balakadna maipapan iti panangpasayaat iti abilidad a dumngeg. Binasak dayta sa impabasak met ken baketko. Inkagumaanmi nga iyaplikar dagiti makatulong a singasingna.”
“Gapu iti jw.org, nasalbar ti relasionmi nga agassawa”
“Makatawenen a makitimtimpuyogak kadagiti Saksi ni Jehova ket kayatko nga iyebkas ti apresasionko gapu iti website a jw.org. Adu ti nasursurok iti dayta a site, agraman ti panangkontrolko iti kinamanagpungpungtotko ken no kasano nga agbalinak a nasayaat nga asawa ken ama. Talaga a maikunak a gapu iti jw.org, nasalbar ti relasionmi nga agassawa.”
Tulong Kadagiti Umel
“Gimmanaygayak manen gapu iti jw.org. Limmaingak nga agsenias babaen kadagiti video iti American Sign Language. Panagriknak idi a diak makaaramid kadagiti makapnek a kalat iti biag. Ngem idi nabuyak ti video a Seeing God’s Word in My Language, rimmagsakak ken bimmileg ti determinasionko a kanayon a mangpanunot kadagiti positibo a banag.”
“Gimmanaygayak manen gapu iti jw.org”
“Talaga a nagpateg ti jw.org. Maysaak a boluntario a tumultulong kadagiti umel, nangruna kadagiti agtutubo nga umel. Gapu iti adu ken nadumaduma a reperensia iti sign language, limmaingak nga agsenias. Tinulongannak ti website a mangasistir kadagidiay kayatda a pasayaaten ti relasionda iti pamilia ken gagayyemda.”
Tulong Kadagiti Bulsek
“Maysaak a bulsek a natulongan ti jw.org. Ipapaayannak kadagiti impormasion nga adu pay a bulan ti mapalabas sakbay a maawatko no maipatulod iti koreo. Pinasayaat dayta a website ti biag ti pamiliak ken pinagbalinnak a makatulong a miembro ti komunidad. Gapu iti dayta, kagiddankon dagiti makakita a gagayyemko nga umawat iti impormasion.”
“Pinasayaat dayta a website ti biag ti pamiliak ken pinagbalinnak a makatulong a miembro ti komunidad”
“Para kadagidiay saan a makabasa iti Braille wenno awan umdas a kuartada a paggatang kadagiti libro a Braille, talaga a maysa a gameng ti jw.org. Babaen kadagiti makaisuro nga audio recording-na, mangngegan dagiti bulsek dagiti kabaruan nga impormasion maipapan iti nadumaduma a topiko. Nadisenio dayta a site para iti amin a kita ti tao. Iparpariknana kadakami a bulsek nga adda serbimi ken pasetkami iti kagimongan.”
Tulong Kadagiti Kayatda a Maam-ammo ti Dios
“Naiduma ti website-yo iti dadduma a narelihiosuan a site ta saan a napno kadagiti narelihiosuan a termino ken sasao a maawatan laeng ti padi. Dinaka met gabsuonan iti nagadu nga impormasion nga uray la matikawka. Simple ken direkta ti website-yo. Nalawag dayta ken saan a napno iti pilosopia. Dina pagparangen a komplikado ti pammati. Imbes ketdi, isursurona a kabaelan uray ti ordinario a tao ti maaddaan iti pammati.”
“Simple ken direkta ti website-yo . . . Isursurona a kabaelan uray ti ordinario a tao ti maaddaan iti pammati”
“Nakapimpiman! Kasta ti biagko no awan ti jw.org. Iti lubong nga adda iti naespirituan a kinasipnget, daytoy a website ket kas iti bombilia a mabalinko a gangtan a dagus. Insigida a makitak ken mangngegak dagiti artikulo a mangilawlawag iti panangmatmat ti Dios kadagiti bambanag ken maammuak dagiti sungbat ti adu a saludsodko iti biag.”
“Apresiarek amin a naawatko a naespirituan a tulong ditoy mismo a tengnga ti kabakiran iti South America. No awan daytoy a website, awan direksion ti biagko.”
Ammuem ti Ad-adu Pay
Ania ti Adda iti Website-mi?
Mabalinmo a maammuan ti ad-adu pay maipapan kadakami ken kadagiti patpatienmi ken masungbatan dagiti saludsodmo maipapan iti Biblia.
Posible Kadi a Matarusan ti Biblia?
Kayat ni Jehova a Dios a maammuam ti kinapudno. Tulongannaka a mangtarus iti Kasuratan.


text:
Dagiti Problema ti Babbai
“Diak kayaten ti agbalin a babai no makitkitak ti pannakatratoda.”—ZAHRA, 15 ANYOS, nakotar iti French nga edision ti magasin a GEO.
TI SASAO ti balasitang a nadakamat iti ngato ipakitana ti nasaem a kinapudno a mapaspasamak iti intero a lubong. Ti kinaranggas ken diskriminasion ti mangparparigat kadagiti babbai iti intero a panagbiagda. Usigem dagitoy a mapaspasamak.
- Diskriminasion iti sekso. Iti Asia, kaaduan a nagannak kaykayatda dagiti annak a lallaki ngem babbai. Iti 2011 a report ti UN, napattapatta a dandani 134 a milion a babbai ti maksay iti populasion ti Asia gapu iti aborsion, panangpapatay iti maladaga, ken panangbaybay-a.
- Edukasion. Iti intero a lubong, babbai ti nasurok a 66 a porsiento kadagiti nageskuela laeng iti nakurang pay nga 4 a tawen.
- Seksual a panangriribuk. Nasurok a 2.6 a bilion a babbai ti agnanaed kadagiti pagilian a sadiay saan pay laeng a maibilang a krimen ti panangpilit dagiti assawada a makidenna kadakuada uray agkedkedda.
- Salun-at. Kadagiti napanglaw a pagilian, iti kada dua a minuto, matay ti maysa a babai gapu iti komplikasion iti panagsikog wenno panagpasngay a resulta ti saan a nasayaat a pannakaaywan ti salun-at.
- Kalintegan iti sanikua. Nupay babbai ti agmula iti nasurok a kagudua iti amin nga apit iti intero a lubong, iti adu a pagilian awan ti kalintegan dagiti babbai a maaddaan iti sanikua wenno agtawid iti daga.
Apay a mapapaidaman dagiti babbai iti kasta a kalintegan? Dadduma a kultura panuynoyanda dagiti narelihiosuan a patpatien ken ar-aramid a mangrubrob ken mangikalintegan pay ketdi iti panangabuso ken panangranggas kadagiti babbai. Dinakamat ti periodiko iti France ti kinuna ni Chandra Rami Chopra, maysa nga abogado a taga-India: “Adda nagpapadaan ti amin a pagalagadan ti relihion: Supsuportaranda ti diskriminasion kadagiti babbai.”
Kasta kadi met ti kapanunotam? Tagtagibassiten ngata ti Biblia dagiti babbai, kas iti isursuro ti adu a libro maipapan iti relihion? Para iti dadduma, kasla kasta ti ipakpakita ti dadduma a teksto ti Biblia. Ngem ania a talaga ti panangmatmat ti Dios a nadakamat iti Biblia maipapan kadagiti babbai? Nupay agduduma ti opinion dagiti tattao, maammuantayo ti sungbat no sukimatentayo a naimbag ti kunaen ti Biblia.


text:
KAPITULO 57
Pinaimbag ni Jesus ti Ubing a Babai ken ti Tuleng a Lalaki
PINAIMBAG NI JESUS TI ANAK TI BABAI A TAGA-FENICIA
PINAIMBAGNA TI LALAKI A TULENG KEN UMEL
Kalpasan a binabalawna dagiti Fariseo gapu iti tradisionda, pimmanaw ni Jesus ken dagiti adalanna. Napan idiay Tiro ken Sidon iti Fenicia, adu a kilometro iti amianan a laud.
Nakasarak ni Jesus iti pagdagusanna ngem saanna a kayat a maammuan dagiti tattao nga isu ket adda sadiay. Ngem naammuanda latta ti ayanna. Maysa a Griego a babai a nayanak iti daytoy a lugar ti napan ken Jesus. Impakaasina: “Maasianka kaniak, Apo, Anak ni David! Marigrigatan ti balasangko ta linuganan ti demonio.”
Idi kuan, imbaga dagiti adalan ni Jesus: “Apo, papanawem ta agpukpukkaw a sumursurot kadatayo.” Simmungbat ni Jesus ket inlawlawagna no apay a saanna nga inkankano. Kinunana: “Dagiti laeng umili ti Israel a kasla napukaw a karnero ti nakaibaonak.” Ngem saan a simmardeng ti babai. Immasideg ken nagparintumeng iti sango ni Jesus, ket impakaasina: “Apo, tulongannak!”
Mabalin a tapno masubok ti pammati ti babai, imbaga ni Jesus ti negatibo a panangmatmat dagiti Judio kadagiti tattao a sabali ti pulina. Kinunana: “Saan a rumbeng nga alaen ti kanen dagiti ubbing sa ipuruak kadagiti uken.” (Mateo 15:26) Idi dinakamatna dagiti “uken,” ipakpakita ni Jesus ti asina kadagiti saan a Judio. Mabalin met a madlaw dayta iti rupana ken iti naalumamay a timekna.
Imbes a masaktan ti babai, natarusanna ti nadakamat a panangidumduma dagiti Judio ket sipapakumbaba nga imbagana: “Wen, Apo, ngem dagiti uken kanenda dagiti murkat a maregreg iti lamisaan dagiti amoda.” Nakita ni Jesus a nasayaat ti panagpuspuso ti babai ket kinunana: “Dakkel ti pammatim; mapasamak koma ti kiddawmo.” (Mateo 15:
Manipud Fenicia, napan ni Jesus ken dagiti adalanna iti sabali a pagilian iti surong ti Karayan Jordan. Mabalin a bimmallasiwda iti Jordan iti amianan ti Baybay ti Galilea ket napanda idiay Decapolis. Sadiay, simmang-atda iti bantay ngem nasarakan ida dagiti tattao. Impanda ken Jesus dagiti pilay, baldado, bulsek, ken umel, ket pinaimbagna ida. Nasdaaw dagiti tattao ket indaydayawda ti Dios ti Israel.
Inikkan ni Jesus iti naidumduma nga atension ti maysa a lalaki a tuleng ken marigatan nga agsao. Mabalin a maawatam ti marikriknana iti tengnga ti nagadu a tattao. Nalabit nadlaw ni Jesus a mabutbuteng ti lalaki isu nga inyadayona. Idi is-isuda laengen, imbaga ni Jesus no ania ti aramidenna kenkuana. Inkabilna dagiti ramayna iti lapayag ti lalaki ket kalpasan a timmupra, sinagidna ti dila ti lalaki. Kalpasanna, timmangad ni Jesus idiay langit ket imbagana, “Effatha,” a kaipapananna, “Makangngeg ken makasaoka koma.” Idi kuan, makangngegen ken normalen ti panagsao ti lalaki. Saan a kayat ni Jesus a maammuan dagiti tattao daytoy, ta kayatna a mamatida kenkuana maibatay iti personal a makita ken mangngegda.
Dakkel ti epekto ti pannakabalin ni Jesus a mangpaimbag kadagiti agpalpaliiw, a “napalalo ti siddaawda.” Kinunada: “Nagsayaat ti amin nga ar-aramidenna. Papaimbagenna pay dagiti tuleng ken umel.”
Ammuem ti Ad-adu Pay
Inayatna Dagiti Tattao
Iti pamay-an ni Jesus a nangaramid kadagiti milagro, ania ti ipakita dayta maipapan iti rikriknana?


text:
Catmon, Cebu
Ti Catmon ket maysa a maika-4 a klase nga ili iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti Catmon ket nabingbingay a politikal kadagiti 20 a barbaranggay.[2]
- Agsuwao
- Amancion
- Anapog
- Bactas
- Bongyas
- Basak
- Binongkalan
- Cabungaan
- Cambangkaya
- Can-ibuang
- Catmondaan
- Duyan
- Ginabucan
- Macaas
- Panalipan
- Tabili
- Tinabyonan
- San Jose Poblacion (Catadman)
- Corazon (Poblacion)
- Flores (Poblacion)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 7 Oktubre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Pagsasao nga Indones
Ti Indones[4] (Bahasa Indonesia) ket isu ti opisial a pagsasao iti Indonesia. Daytoy ket maysa a naiyalagad a rehistrar iti Malaka a dialekto iti Malayo, maysa nga Austronesio a pagsasao a naus-usaren idi a kas maysa a lingua franca iti purpuro ti Indonesia kadagiti napalabas a sig-siglo.
Ti Indonesia ket isu ti maikapat a kapusekan ti populasion a pagilian iti lubong. Iti daytoy a dakkel a populasionna, ti bilang dagiti tattao a nalaing nga agsao iti Indones ket agbalbalinen a makaabot ti agarup a 100%, nga agpabalin iti Indones, ken ti Malayo, a maysa kadagiti kaaduan a maisasao a pagsasao iti lubong.[5]
Kaaduan kadagiti Indones, malaksid ti panagsasao iti nailian a pagsasao, ket kadawyanda a nalaing nga agsao iti sabali pay a rehional a pagsaso (kas pagarigan ket mairaman ti Habanes, Minangkabau ken Sundanes) a dagitoy ket kadawyan a maus-usar kadagiti balbalay ken iti kaunegan dagiti komunidad. Kaaduan kadagiti pormal nga edukasion, ken kaasitgan amin dagiti nailian a midia ken dagiti sabsabali a kita ti pannakisarita, ket nakababalin nga inus-usar ti Indones. Idiay Daya a Timor, nga isu daytoy idi ket maysa a probinsia ti Indonesia manipud idi 1975 aginggana idi 1999, ti Indones ket isu ti mabigbigan babaen ti batay-linteg a kas maysa kadagiti dua a pagsasao ti panagobra (ti sabali pay ket ti Ingles), a kudua dagiti opisial a pagsasao iti Tetum ken Portuges.
Ti Indones a nagan para iti daytoy a pagsasao ket Bahasa Indonesia (literal a "ti pagsasao iti Indonesia"). Daytoy a sao ket sagpaminsan a mabirukan pay iti naisuratan wenno naisasao nga Ingles. Ti pay maipatinayon, daytoy a pagsasao ket sagpaminsan pay a makunkuna a kas "Bahasa" babaen dagiti agsasao iti Ingles, ngem daytoy ket kayatna a sawen laeng ket "pagsasao" ken isu ngarud a saanna a teknikal a mainaganan ti pagsasao nga Indones.
Heograpiko a pannakaiwarwaras[urnosen | urnosen ti taudan]
Idi 2010, ti Indones ket addaan kadagiti 42.8 a riwriw a patneng nga agsasao, ken 154.9 a riwriw a nangisasao a kas maikadua a pagsasao,[1] a nagisasao daytoy a maikuyog dagiti lokal a nakaiyanakada a dila, ka mangited daytoy iti dagup a bilang dagiti agsasao idiay Indonesia iti 197.7 a riwriw.[1] Daytoy ket kadawyan a kas umuna a pagsasao kadagiti urbano a lugar, ken kas maikadua a pagsasao babaen dagiti agtataeng kadagiti adu pay nga away a parte ti Indonesia.
Dagiti nagibasaran[urnosen | urnosen ti taudan]
- ^ a b c d Badan Pusat Statistik (28 March 2013). "Penduduk Indonesia Hasil Sensus Penduduk 2010 (Result of Indonesia Population Census 2010)". pp. 421, 427. ISSN 2302-8513.
- ^ http://www.easttimorgovernment.com/languages.htm
- ^ Hammarström, Harald; Forkel, Robert; Haspelmath, Martin; Bank, Sebastian, dagiti ed. (2016). "Indonesian". Glottolog 2.7. Jena: Instituto para iti Ebolusionario nga Antropolohia ni Max Planck.
- ^ Rubino, Carl Ralph Galvez (2000). "Indones". Ilocano Dictionary and Grammar: Ilocano-English, English-Ilocano. University of Hawaiʻi Press. p. 222. ISBN 978-0-8248-2088-6.
- ^ James Neil Sneddon. Ti Pagsasao nga Indones: Ti Pakasaritaanna ken Pabuyan iti Moderno a Kagimongan. UNSW Press, 2004. Panid 14."


text:
DOMINICAN REPUBLIC
Wayawaya a Mangasaba
Napapatay ni Trujillo
Idi 1960, kimmaro ti panangkritikar dagiti nadumaduma a pagilian iti kinadiktador ni Trujillo. Umad-adu metten dagiti bumusbusor kenkuana iti pagilian. Ngem uray nariribuk ti politika, ni Milton Henschel, a naggapu iti sangalubongan a hedkuarter, binisitana ti pagilian ken inatenderanna ti tallo-aldaw nga asamblea idi Enero 1961. Adda 957 a timmabuno iti palawag publiko ken 27 ti nabautisaran. Bayat ti ibibisitana, tinulongan ni Brother Henschel dagiti kakabsat a mangorganisar manen iti trabaho ken mangaramid iti mapa ti teritoria.
Dagiti manangaywan iti sirkito a da Enrique Glass ken Julián López ti nadutokan a mangbisita kadagiti kongregasion. “Ti sirkitok,” kinuna ni Julián, “ket buklen ti dua a kongregasion iti makindaya a paset ti pagilian ken ti amin a kongregasion iti makin-amianan. Sakup ti sirkito ni Enrique ti nabatbati a paset iti daya ken ti intero a makin-abagatan a paset ti pagilian.” Gapu kadagitoy a panagbisita, makapagkokomunikar manen dagiti kongregasion ken mabalinda manen ti makikomunikar iti organisasion. Nakatulong pay dagitoy tapno bumileg ti espiritualidad dagiti kakabsat.
Simmangpet idi 1961 dagiti nagturpos iti maikadua a klase ti Gilead a da Salvino ken Helen Ferrari. Nagdakkel ti naitulong ti kapadasanda kas misionero idiay Cuba para iti dakkel a naespirituan a panagani iti Dominican Republic. Idi agangay, nagserbi ni Salvino iti Komite ti Sangay agingga iti ipapatayna idi 1997. Agserserbi ni Helen iti amin a tiempo iti 79 a tawenen, a kaaduan iti dayta ket binusbosna kas misionera.
Iti rabii ti Mayo 30, 1961, napapatay ni Trujillo idi napaltopaltogan ti naglugananna, ket ditan a nagpatingga ti nakaam-amak a turayna. Nabiit pay idi ditoy dagiti agassawa a Ferrari. Nupay napapatay ni Trujillo, saan latta a natalged ti kasasaad ti politika, isu a nariribuk latta dagiti tattao ken ti politika iti sumagmamano a tawen.
Rumangrang-ay ti Trabaho a Panangasaba
Kabayatanna, adu pay a misionero ti simmangpet. Karaman kadagita dagiti agassawa a da William ken Estelle Dingman, a nagturpos iti umuna a klase ti Gilead, ken da Thelma Critz ken Flossie Coroneos. Nayakarda ditoy Dominican Republic manipud iti sangay ti Puerto Rico, dua la nga aldaw kalpasan ti pannakapapatay ni Trujillo. “Nariribuk ti pagilian idi sumangpetkami,” kinuna ni William, “aktibo dagiti soldado ta adda pagbutbutnganda idi a rebolusion, ket inspeksionen dagiti soldado ti amin a lumabas iti kalsada. Pinasardengdakami iti nadumaduma a checkpoint, ket sinukainanda dagiti bagahemi iti kada checkpoint. Inruarda amin a linaon dagiti maletami, uray dagiti kababassitan a banag.” Narigat idi ti mangasaba ta nakapegpeggad ti kasasaad ti politika.
“Bayat ti turay ti diktador a ni Trujillo,” kinuna ni William, “agdindinamag a Komunista kano dagiti Saksi ni Jehova ken isuda ti kadadaksan a tattao. . . . Ngem in-inut a nabalbaliwanmi dagita a pagarupda.” Gapu ta napasayaat dagiti aktibidad, adu a napasnek a tattao ti nangipangag iti mensahe ti Pagarian. Iti ngudo ti 1961 a tawen serbisio, addan 33 nga special pioneer iti pagilian.


text:
Gimong ti Kongregasion Dagiti Saksi ni Jehova
Ammuem ti maipapan kadagiti gimongmi. Birokem ti Kingdom Hall nga asideg iti lugaryo.
Ania ti Maar-aramid Kadagiti Taripnongmi?
Iti kada lawas, mamindua nga agtataripnong dagiti Saksi ni Jehova tapno agdaydayaw. (Hebreo 10:24, 25) Kadagitoy a taripnong, a silulukat iti publiko, ad-adalenmi ti linaon ti Biblia ken no kasanomi a mayaplikar iti biagmi dagiti pannursurona.
Kaaduan a paset dagiti taripnongmi ket adda pannakiraman dagiti agdengdengngeg, kas iti maar-aramid iti eskuelaan. Marugian ken maserraan dagitoy a taripnong iti kanta ken kararag.
Saan a kasapulan a maysaka a Saksi ni Jehova tapno matabunuam dagiti taripnongmi. Aw-awisenmi ti amin nga umay. Awan ti mabayadan. Awan met ti maaramid a panagkolekta.
Ammuem ti Ad-adu Pay
Kasano ti Panaggigimong Dagiti Saksi ni Jehova?
Napampanunotmo kadin no ania ti mapaspasamak kadagiti gimongmi? Sigurado a magustuam ti naibatay iti Biblia nga edukasion a magun-odam sadiay.
Kasano ti Pannakaorganisar Dagiti Kongregasion Dagiti Saksi ni Jehova?
Ammuem no kasano nga umaw-awatkami iti pannarabay ken instruksion babaen iti daytoy nga urnos.


text:
Marso 21-27
JOB 6-10
Kanta 68 ken Kararag
Panglukat a Sasao (3 min. wenno awan pay)
GAMENG MANIPUD ITI SAO TI DIOS
“Impeksa ni Matalek a Job ti Napalalo a Ladingitna”: (10 min.)
Job 6:1-3, 9, 10, 26; 7:11, 16—Dagiti maisawang ti agladladingit a tao ket mabalin a saan a dayta ti talaga a linaon ti pusona (w13 8/15 19 ¶7; w13 5/15 22 ¶13)
Job 9:20-22—Di umiso ti panangipagarup ni Job a saan a maseknan ti Dios no isu ket agtalinaed a matalek wenno saan (w15 7/1 12 ¶2)
Job 10:12—Uray idi nakaro ti pannakasubok ni Job, agkakaimbag latta dagiti imbagbagana maipapan ken Jehova (w09 4/15 7 ¶18; w09 4/15 10 ¶13)
-
Panagkali iti Naespirituan a Gameng: (8 min.)
Job 6:14—Kasano nga impakita ni Job ti kinapateg ti nasungdo nga ayat? (w10 11/15 32 ¶20)
Job 7:9, 10; 10:21—No ninamnama ni Job ti panagungar iti masanguanan, apay ngarud nga imbagana dagiti sasao kadagitoy a bersikulo? (w06 3/15 14 ¶11)
Ania ti maadalko iti panagbasa iti Biblia ita a lawas maipapan ken Jehova?
Ania dagiti punto iti panagbasa iti Biblia ita a lawas a mausarko iti ministerio?
-
Panagbasa iti Biblia: Job 9:1-21 (4 min. wenno awan pay)
AGBALIN A MAS EPEKTIBO ITI MINISTERIO
Damo a Pannakisarita: wp16.2 16—Dakamaten ti urnos mainaig iti panagdonar. (2 min. wenno awan pay)
Panagsarungkar: wp16.2 16—Mangibati iti pagsaritaan iti sumaganad a panagsarungkar. (4 min. wenno awan pay)
Panangyadal iti Biblia: fg leksion 2 ¶6-8 (6 min. wenno awan pay)
PANAGBIAG KAS KRISTIANO
Kanta 114
Agbalin a Mannakaawat no Mangliwliwa iti Sabsabali: (15 min.) Pagsasaritaan. Ipabuya ti video a binuya dagiti panglakayen iti napalabas a Kingdom Ministry School. Kalpasanna, pakomentuan no kasano a nasayaat nga ulidan ti dua a kakabsat a lallaki iti panangipaayda iti pammaregta idi adda nangyebkas iti ladingitna gapu iti ipapatay ti ipatpategna iti biag.
Panagadal ti Kongregasion iti Biblia: ia kap. 11 ¶12-20 ken ti repaso iti kapitulo (30 min.)
Repaso ken Dagiti Maadal iti Sumaruno a Lawas (3 min.)
Kanta 27 ken Kararag


text:
Papa
Ti Papa (manipud iti Latin:papa; manipud iti Griego (pappas),[1]sao ti ubing iti ama)[2]ket isu ti Obispo iti Roma, ket isu ti daulo ti amin nga sangalubungan kadagiti simbaan ti Katoliko. Iti simbaan a Katoliko, ti Papa ket isu ti makunkuna a nangsarunu kenni San Pedro, ti Apostol. Ti agdama a papa ket ni Francisco, a nabutosan idi 13 Marso 2013, isu ket simmaruno kenni Benedicto XVI.[3]
Dagiti nagibasaran[urnosen | urnosen ti taudan]
- ^ "American Heritage Dictionary of the English Language". Education.yahoo.com. Naala idi 2010-08-11.
- ^ "Liddell ken Scott". Artfl.uchicago.edu. Naala idi 2010-08-11.
- ^ Dagdamag manipud ti Associated Press


text:
Copenhagen
Ti Copenhagen ( /ˈkoʊpənheɪɡən/ or /ˈkoʊpənhɑːɡən/; Danes: København panangibalikas [kʰøb̥m̩ˈhɑʊ̯ˀn] ( denggen), Latin: Hafnia) ket isu ti kapitolio iti Dinamarka ken isu pay daytoy ti kaaduan ti populasion a siudad, nga adda ti urbano a populasion iti 1,213,822 (manipud idi 1 Enero 2012[pabaroen]) ken adda ti metropolitano a populasion iti 1,931,467 (manipud idi 1 Enero 2012[pabaroen]). Ti pinakalpas iti transnasional Øresund a Rangtay idi 2000, ti Copenhagen nagbalin a sentro iti umadadu a panagtitipon iti Øresund a Rehion. Iti uneg ti daytoy a rehion, ti Copenhagen ken ti Suéko a siudad iti Malmö ket dumakdakkelda kadagiti naitipon a metropolitano a lugar.[3][4][5] Ti Copenhagen ket naisanglad kadagiti isla iti Zealand ken Amager.
Immuna a nadokumentuan idi maika-11 a siglo, ti Copenhagen ket nagbalin a kapitolio iti Dinamarka iti pakauna iti maika-15 a siglo. Idi agdama ti maika-17 a siglo, babaen ti turay ni Kristiano IV, daytoy ket nagbalin a naipangruna a rehional a sentro.
Ti Copenhagen ket maysa a naipangpangruna a rehional a sentro iti kultura, komersio, midia, ken siensia, a kas naibaga babaen dagiti nadumaduma a sunda ken panakairanggo (kitaen ti Internasional a panakairanggo dita baba). Ti Siensia ti kabibiag, pakaammo ti teknolohia ken pagipatpatulod ket dagitoy ti naisangayan a paset, ken ti panagsukisok ken panagrang-ay ket agitited ti nagruna a papel ti ekonomia ti siudad. Dagiti nasayaat a lokasionna ken dagiti nasayaat a patakder, nga adda ti kadakkelan nga eropuerto iti Eskandinabia,[6] Kastrup, nga adda ti kaadayo a 14 a minutos babaen ti perokaril manipud ti sentro ti siudad, ket nagpakabael daytoy a maysa a rehional a sentro ken nalatak a lokasion para kadagiti rehional a kuartel[7] ken dagiti pagbibinnagbagaan.
Ti Copenhagen ken kanayon a naipammadayawan a kas maysa kadagiti siudad nga adda ti nasayaat a kita ti kabibiag.[8][9][10] Daytoy ket naikapanunutan pay a maysa kadagiti gayyem ti katutubo a siudad. Ti danum iti uneg ti sangladan ket nadalus ken natalged a paglangoyan. 36% kadagiti umili ket mapanda agtrabaho nga agusar babaen ti bisikle. Iti inaldaw, agbisikletada iti dagup nga 1.2 a riwriw a km.[11]
Manipud ti kalpasan iti mileneia, ti Copenhagen ket nakakita ti napigsa nga urbano ken kultural a panagrangrang-ay. Daytoy ket gapu kadagiti adu a puonan dagiti kultural a pasilidad ken dagiti pay imprastraktura ken dagiti baro nga allon dagiti narang-ay nga agdardaremdem, dagiti kosinero ken dagiti arkitekto.[9]
Dagiti nagibasaran[urnosen | urnosen ti taudan]
- ^ "Dagiti Estadistika ti Dinamarka: Siudad ti Copenhagen/Urbano a Lugar (Københavns Kommune, Hovedstadsområdet), 2011 (dagiti tabla: FOLK1, BEF44)". Dagiti Estadistika ti Dinamarka. Naiyarkibo manipud iti ti kasisigud idi 2012-01-19. Naala idi 19 Enero 2012.
- ^ "OECD: Territorial Review Copenhagen, 2009, p. 34". Københavns Kommune. Naiyarkibo manipud iti ti kasisigud idi 2012-01-19.
- ^ "Apay a ti Dinamarka? Ti kasayaatana lugar ti panag-negosio". Ministro iti Ganganaet a Panakibiang iti Dinamarka. Naiyarkibo manipud iti ti kasisigud idi 2012-01-27.
- ^ "Dagiti mayor iti siudad: Dagiti Danes ken Sueko a rehion ket nagibbet iti bileg tapno makaaramidda ti dua a pagilian a metropolis". Dagiti mayor ti siudad. Naiyarkibo manipud iti ti kasisigud idi 2012-01-26. Naala idi 26 Enero 2012.
- ^ "Espaces transfrontaliers: Dagiti ballasiw a panagbeddengan a konurbasion". Espaces transfrontaliers. Naiyarkibo manipud iti ti kasisigud idi 2012-01-26. Naala idi 26 Enero 2012.
- ^ "Eropuerto ti Copenhagen". waymarking.com.
- ^ "Ti Copenhagen a Rehion ket Mairanggo a ti maika-3 idiay Lumaud a Europa para iti panagawis kadagiti Mangipagulo nga Opisina". Ministro iti Ganganaet a Panakibiang iti Dinamarka. 6 Enero 2009. Naiyarkibo manipud iti ti kasisigud idi 9 Mayo 2008. Naala idi 24 Hulio 2009.
- ^ "Maysa analatak a pagtaengan". Ministro iti Ganganaet a Panakibiang iti Dinamarka.
- ^ a b "Ti Copenhagen ket isu tikaesseman a siudan iti Eskandinabia". International Herald Tribune. Naiyarkibo manipud iti ti kasisigud idi 2007-06-25.
- ^ "Dagiti 10 a Kasayaatan a Pagtaengan idi Europa". Forbes. 21 Hulio 2008.
- ^ "Copenhagen – Siudad dagiti Agbisbisikleta". Siudad iti Copenhagen. Naiyarkibo manipud iti ti kasisigud idi 2010-08-01.
- Copenhagen
- Dagiti munisipio a tugaw idiay Kapitolio a Rehion ti Dinamarka
- Dagiti munisipi a tugar ti Dinamarka
- Dagiti siudad ken ili idiay Kapitolio a Rehion ti Dinamarka
- Dagiti kapitolio idiay Europa
- Dagiti puerto a siudad ken ili idiay Dinamarka
- Dagiti puerto a siudad ken ili idiay Baybaya Baltiko
- Dagiti nataengan a lugar a nabangon idi maika-11 a siglo
- Dagiti Europeano a Kapitolio ti Kultura